title: Öjan vaakuna

text: Vaakunan selitys on ”kultakentässä nouseva musta majakka, jonka lyhdyn ruudut hopeaa.” Vaakunan on suunnitellut Gustaf von Numers, ja Öjan kunnanvaltuusto hyväksyi sen kokouksessaan 23. heinäkuuta 1959. Sisäasiainministeriö vahvisti vaakunan käyttöön 18. syyskuuta samana vuonna.


title: Öjan vaakuna

text: Vaakuna muuttui epäviralliseksi kotiseutuvaakunaksi 1969 Öjan liityttyä Kaarlelan kuntaan.


title: Keski-Surinamen luontoreservaatti

text: Keski-Surinamen luontoreservaatti on luonnonsuojelualue Surinamen keskiosassa. Sen laajuus on 1,6 miljoonaa hehtaaria, ja se koostuu luonnontilaisista metsistä, joissa elävät jaguaari, jättiläislaiskiainen, tapiiri ja kahdeksan lajia apinoita. Puiston alueelta on tunnistettu yli 5 000 putkilokasvilajia. Alue on Unescon maailmanperintöluettelossa vuodesta 2000.


title: Jane Darwell

text: Jane Darwell (15. lokakuuta 1879 Palmyra, Missouri – 13. elokuuta 1967 Woodland Hills, Kalifornia) oli yhdysvaltalainen näyttelijä.


title: Jane Darwell

text: Jane Darwell aloitti uransa teatterissa Chicagossa. Hän näytteli ensimmäisessä elokuvassa vuonna 1913. Yhteensä Darwell näytteli parissakymmenssä elokuvassa seuraavan kahden vuoden aikana, ja tämän jälkeen hän palasi teatteriin. Hän palasi elokuvanäyttelijäksi vasta 1930-luvun alussa, jolloin hän esiintyi lähinnä vain pienissä rooleissa. 1930-luvun loppupuolella Darwell alkoi saada viimein merkittävämpiä rooleja. Hän näytteli Mrs. Merriwetheriä elokuvassa "Tuulen viemää" (1939). Darwellin tunnetuimmaksi elokuvarooliksi tuli Ma Joadin rooli elokuvassa "Vihan hedelmät" (1940), josta hän sai parhaan naissivuosan Oscar-palkinnon. Hän näytteli yhteensä pitkälti yli sadassa elokuvassa. Hänen viimeiseksi rooliksi jäi lintunaisen rooli elokuvassa "Maija Poppanen" (Mary Poppins, 1964). Darwell on saanut elokuvaurastaan tähden Hollywood Walk of Famelle.


title: Jane Darwell

text: Jane Darwell ei ollut koskaan naimisissa, eikä hänellä ollut lapsia. Hän kuoli sydänkohtaukseen 87-vuotiaana.


title: Petit-Prince

text: Petit-Prince on päävyöhykkeen asteroideihin kuuluvan pikkuplaneetta Eugenian suurempi ja ulompi kuu. Se tunnetaan myös nimellä (45) Eugenia I. Petit-Prince oli ensimmäinen asteroidivyöhykkeen kohteen kuu, joka löydettiin maasta käsin. Sitä ennen tunnettiin ainoastaan yksi asteroidivyöhykkeen kappaleen kuu Dactyl, joka kiertää asteroidi Idaa. Petit-Prince on nimetty Ranskan keisarinna Eugenian (jonka mukaan Eugenia-pikkuplaneetta on nimetty) pojan kunniaksi. Nimi itsessään on johdettu Antoine-Marie-Roger de Saint-Exupéryn kirjan "Le Petit Prince" (Pikku prinssi) keskeisen henkilön nimestä. Ennen kuin Petit-Prince sai nimen se tunnettiin tunnuksella S/1998 (45) 1. Toinen Eugenian kuista on nimeltään S/2004 (45) 1, eli sillä ei ole vielä oikeaa nimeä.


title: Ella ja Paterock

text: Ella ja Paterock on Timo Parvelan vuonna 2004 julkaistu Ella ja kaverit -kirjasarjaan kuuluva, järjestyksessään yhdeksäs kirja. Se on Ella-kirjoista ensimmäinen, josta kirjailija on dramatisoinut teatteriversion. Teatteriversion on vuonna 2010 esittänyt kantaesityksenä Teatteri Ulpu. Kirjan pohjalta on tehty myös elokuva, "Ella ja kaverit 2 – Paterock".


title: Bereznjak-Isajev BI-1

text: Bereznjak-Isajev BI-1 oli neuvostoliittolainen rakettihävittäjälentokone, jonka koelennot tehtiin vuosina 1942–1945.


title: Bereznjak-Isajev BI-1

text: OKB-293-suunnittelutoimiston johtaja Viktor Bolhovitinov ja sen insinöörit Aleksandr Bereznjak sekä Aleksei Isajev tekivät vuodesta 1938 lähtien esisuunnittelua nopeasta rakettityöntövoimaa käyttävästä lentokoneesta, jonka lentonopeus ylittäisi äänen nopeuden. Syksyllä 1940 suunnitelma kulki nimellä "Projekti G". Lentokoneen rakenne olisi vaneria ja alumiinia ja sen lentoonlähtöpaino olisi 1500 kg. Moottoriksi kaavailtiin RNII-instituutin kehittelemää rakettimoottoria, jonka työntövoima olisi 14 000 Newtonia. Rakettimoottoria kehitti Leonid Duškin- tämä moottori valmistui vuoden 1941 kesällä ja käytti ajoaineena kerosiinia ja typpihappoa (RFNA). Sen tuottama työntövoima alitti 14000 Newtonin tavoitteen.


title: Bereznjak-Isajev BI-1

text: Saksan hyökättyä Neuvostoliittoon rakettilentokoneen kehittelyä kiihdytettiin. Uusi versio sai nimen BI tehtävänsä ("Bližni Istrebitel" eli lyhyen kantaman hävittäjä) ja suunnittelijoidensa nimien mukaan. Koneen siipiin ajateltiin asentaa neljä konekivääriä, mutta ne korvattiin kahdella 20 millimetrin ShVAK-tykillä. Prototyypit BI-1 ja BI-2 rakennettiin pikavauhtia. 1. syyskuuta 1941 tehtiin BI-1:llä Boris Kudrinin ohjaamana liitokokeita. Jakovlevin suunnittelutoimisto vei tässä vaiheessa koneen tuulitunnelitesteihin, mutta projektin johto pysyi OKB-293:ssa.


title: Bereznjak-Isajev BI-1

text: Lokakuussa 1941 OKB-293 ja RNII evakuoitiin Uralvuoriston taakse. Koelentokenttä perustettiin järven jäälle. Koelentäjä Grigori Bahtšivandži alkoi tehdä kokeiluja vuoden 1942 alussa. 15. toukokuuta 1942 hän teki ensimmäisen moottoroidun lennon, mutta silloinkin vain 400 km/h nopeuteen, alle yhden kilometrin korkeudessa ja kestoltaan kolme minuuttia ja yhdeksän sekuntia. Toisen koelennon aikana 10. tammikuuta 1943 esiintyi värähtelyongelmia, joista BI-kone ei päässyt koskaan eroon. Konstantin Gruzdev ohjasi konetta helmikuussa 1943, jolloin saavutettiin 675 km/h nopeus kahden kilometrin korkeudessa. Backchivandzhi alkoi lentää BI-3-konetta maaliskuussa. Aseistettu versio lensi samassa kuussa, mutta aseita ei kokeiltu lennoilla. 27. maaliskuuta 1943 Backchivandzhi kuoli koneen maahansyöksyssä, jonka syynä olivat ilmeisesti ilman kokoonpuristuvuuden vaikutukset transsoonisella lentonopeudella.


title: Bereznjak-Isajev BI-1

text: Toukokuussa 1943 OKB-293 palasi Himkiin, Moskovaan. Bolkhovitinov pohti muistiossaan 2000 km/h nopeudella lentävän lentokoneen suunnittelua. Vuonna 1944 tehtiin vielä neljä uutta BI-konetta. BI-6:een asennettiin DM-4-patopainemoottori. BI-7 lensi kahdesti uudella RD-1-moottorilla varustettuna talvella 1945. Kaiken kaikkiaan BI-koneilla tehtiin 12 lentoa rakettimoottori toimien.


title: Josephine Hull

text: Josephine Hull (3. tammikuuta 1886 Newtonville, Massachusetts - 12. maaliskuuta 1957 Bronx, New York) oli yhdysvaltalainen teatteri- ja elokuvanäyttelijä.


title: Josephine Hull

text: Josephine Hull loi yli viisikymmenvuotisen uran teatterissa. Hän näyttelikin urallaan vain kuusi kertaa elokuvissa. Hullin tunnetuimmat elokuvaroolinsa ovat sivuroolit elokuvissa "Arsenikkia ja vanhoja pitsejä" (Arsenic and Old Lace, 1944) ja "Ystäväni Harvey" (Harvey, 1950), joiden roolit hän oli aikaisemmin tehnyt myös teatterissa. Elokuvasta "Ystäväni Harvey" hän sai sekä parhaan naissivuosan Oscar-palkinnon että parhaan naissivuosan Golden Globen. Hullin viimeinen elokuvaroolinsa oli elokuvassa "Vaeltava ratsastaja" (The Lady from Texas, 1951). Tämän lisäksi hän näytteli jonkun verran myös televisiossa. Pienestä elokuvamäärästä huolimatta, Hull on saanut elokuvaurastaan tähden Hollywood Walk of Famelle.


title: Josephine Hull

text: Hull syntyi nimellä Josephine Sherwood, mutta mennessään naimisiin Shelly Hullin kanssa hän otti miehensä sukunimen. Shelly Hull kuoli vuonna 1919, eikä Josephine mennyt koskaan uudestaan naimisiin. Lapsia Josephinelle ei ollut. Vaikka Hullin raportoitu syntymävuosi on 1886, antavat jotkut lähteet hänen syntymävuodekseen 1883. Hän kuoli aivoverenvuotoon vuonna 1957.


title: Ems (täsmennyssivu)

text: Ems tai EMS voi viitata muun muassa näihin:


title: Merpati Nusantara Airlines

text: Merpati Nusantara Airlines on indonesialainen lentoyhtiö. Lentoyhtiö lentää pääasiassa kotimaanlentoja, mutta sillä on kohteita myös Itä-Timorissa, Malesiassa, Papua-Uudessa-Guineassa ja Filippiineillä. Yhtiön päälentokenttä on Soekarno-Hattan kansainvälinen lentoasema.


title: Merpati Nusantara Airlines

text: Laivasto 22. syyskuuta 2008:


title: Rafael López Gómez

text: Rafael López Gómez, yleensä vain Rafa (s. 9. huhtikuuta 1985 Peñafiel, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan laita- tai keskuspuolustaja.


title: Rafael López Gómez

text: Rafa on Real Valladolidin kasvatti. Ensiesiintymisensä edustusjoukkueessa hän teki 8. helmikuuta 2004 ottelussa Espanyolia vastaan. Kahden ensimmäisten ammattilaiskausien aikana hän pelasi yhteensä kuusi ottelua edustusjoukkueessa.


title: Rafael López Gómez

text: Kauden 2005–2006 Rafa pelasi lainalla Eibarissa Segunda Divisiónissa. Lainan jälkeen hän palasi takaisin kasvattajaseuraansa, joka onnistui lopulta kauden 2006–2007 päätteeksi nousemaan maan pääsarjaan Primera Divisióniin kolmen vuoden tauon jälkeen. Hän pelasi kauden aikana 21 ottelua.


title: Rafael López Gómez

text: Huhtikuussa 2008 hän teki sopimuksen madridilaisseura Getafen kanssa, jonne hän siirtyi ilmaisella siirrolla. Hän pelasi suurimman osan ensimmäisestä kaudestaan vasempana laitapuolustajana.


title: Jarl Wahlström

text: Jarl Holger Wahlström (9. heinäkuuta 1918 Helsinki – 3. joulukuuta 1999 Helsinki) oli kansainvälisen Pelastusarmeijan johtaja vuosina 1981–1986.


title: Jarl Wahlström

text: Wahlström sai ensimmäisen kerran koulutusta ulkomailla Pelastusarmeijan tehtäviin jo 1937 Englannissa. Vuonna 1971 hänet nimettiin Kanadan ja Bermudan alueiden pääsihteeriksi. Suomen Pelastusarmeijan johtajaksi hänet nimitettiin 1976 ja Ruotsin vastaavaan virkaan 1981. Samana vuonna hän siirtyi koko maailman Pelastusarmeijan johtoon, ensimmäisenä suomalaisena.


title: Jarl Wahlström

text: Wahlström vietti eläkevuotensa Helsingissä.


title: San Antónin kirkko (Bilbao)

text: San Antónin kirkko () on Bilbaossa, Espanjassa sijaitseva kirkko. Kirkon nimi tulee munkki Antonios Suurelta.


title: San Antónin kirkko (Bilbao)

text: Kirkko on rakennettu kaupungin rajamuurille 1300-luvula, ja siunattu käyttöön vuonna 1433.


title: San Antónin kirkko (Bilbao)

text: Nykyinen kirkkorakennus on rakennettu 1500-luvun puolivälissä. Se edustaa tyyliltään gotiikkaa, mutta julkisivu on renessanssia ja kellotorni barokkia. Kirkossa on näkyvissä osa edellisestä, vanhemmasta kirkkorakennuksesta, sekä paikalla kulkeneesta kaupunginmuurista.


title: Kepa Blanco

text: Kepa Blanco González eli Kepa (s. 13. tammikuuta 1984 Marbella, Málagan maakunta, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Recreativo Huelvaa ja on pelipaikaltaan hyökkääjä.


title: Kepa Blanco

text: Kepa on Sevillan kasvatti. Hän teki kaudella 2004–2005 ensiesiintymisensä edustusjoukkueessa ja nousi seuraavien kahden vuoden aikana tärkeäksi hyökkäyssuunnan pelaajaksi.


title: Kepa Blanco

text: Kauden 2006–2007 avausottelussa Levantea vastaan hän teki hattutempun. Kauden edetessä hänen asemansa joukkueessa kuitenkin laski ja lopulta 22. tammikuuta 2007 hän siirtyi loppukauden kestäneellä lainasopimuksella englantilaiseen West Hamiin, jonka jälkeen joukkueella oli mahdollisuus tehdä siirrosta pysyvä.


title: Kepa Blanco

text: Kepa pelasi lontoolaisseurassa ensimmäisen ottelunsa 30. tammikuuta 2007 Liverpoolia vastaan, kun hän tuli vaihdosta kentälle ja vain 70 sekuntia myöhemmin hän onnistui myös maalinteossa.


title: Kepa Blanco

text: Heinäkuussa 2007 Kepa teki nelivuotisen sopimuksen Getafen kanssa, joka osti hänet 3,5 miljoonalla eurolla. Sevilla sisällytti sopimukseen takaisinosto-oikeuden ensimmäisen kahden kauden ajaksi. 21. lokakuuta 2007 hän tuli vaihdosta kentälle ja teki Getafen toisen maalin ottelussa Real Murciaa vastaan. Samaisessa ottelussa hänet kuitenkin ajettiin kentältä punaisella kortilla potkaistuaan vastustajaa. Kausina 2008–2010 hän pelasi vain yhdeksässä sarjaottelussa.


title: Kepa Blanco

text: Kaudeksi 2010–2011 Kepa siirtyi Recreativo Huelvaan, jonka kanssa hän teki kaksivuotisen sopimuksen. Samaan aikaan Recreativosta Getafeen siirtyi Adrián Colunga.


title: Kepa Blanco

text: Kepa pelasi useita otteluita Espanjan nuorisomaajoukkueissa. Hän teki voittomaalin vuoden 2005 Välimeren kilpailuiden loppuottelussa Turkkia vastaan.


title: Kuusistonlahti

text: Kuusistonlahti on Kaarinassa Kuusiston saaren itäpäässä sijaitseva merenlahti, joka kuuluu Natura 2000 -verkostoon SPA-alueena. Kuusistonlahdella on monipuolinen ruovikko-, vesi- ja rantaniittyjenlinnusto. Lahti on merkittävä lintujen pesimä- ja levähdyspaikka Varsinais-Suomessa.


title: Kuusistonlahti

text: Kuusistonlahden Natura-alueeseen kuuluu 351 hehtaarin alue, jonka muodostavat Kuusiston ja Lyhytholman väliin maankohoamisen seurauksena umpeenkasvanut salmi, sen molempien päiden matalat ja ruovikkoiset merenlahdet, sekä pohjoisosan Piikkiönlahti. Myös erillinen Kuusistonjärvi kuuluu Kuusistonlahden Natura-alueeseen. Lyhytholman ja Kuusiston välinen maankohoamisalue on laajaa ruovikko- ja rantaniittyaluetta, joka on paikoin vielä hyvin kostea. Fiskarinsuntti, eli itse Kuusistonlahti on reunoiltaan hyvin ruovikkoinen, mutta ulompi osa siitä on avovettä. Kiinni kuroutuneen salmen eteläpäässä sijaitseva Torpansuntti on voimakkaammin ruovikoitunut. Alueen rantaniityillä on laidunnusta, mutta osa niistä on ruovikoitunut.


title: Kuusistonlahti

text: Viereinen Piikkiönlahti on melko laaja ruovikkorantainen ja matala merenlahti, jonka avovesialue on kuitenkin laajempi kuin muilla alueilla. Lahden rannoilla on jonkin verran rantaniittyjä ja lahden linnusto on melko samanlaista kuin Kuusistonlahdella.


title: Kuusistonlahti

text: Alue kuuluu osittain luonnonsuojelualueeseen. Fiskarinsuntin-Torpansuntin alue kuuluu lintuvesien suojeluohjelmaan ja seutukaavan luonnonsuojelualueeseen. Läheinen Piikkiönlahti on seutukaavassa rajattu ohjeellisesti linnustonsuojelualueeksi. Alue on suojeltu lintudirektiivin perusteella. Lisäksi 74 hehtarin alue kuuluu lintuvesien suojeluohjelmaan ja on suojeltu luonnonsuojelualueena.


title: Kuusistonlahti

text: Lahden kasvillisuutyypit esiintyvät rannansuuntaisina vyöhykkeinä, kuten rantakasveilla on usein tapana. Koko Kuusistonlahden ranta-alueita hallitsee järviruoko. Laidunalueilla on matalaruohoisia niittyjä, kun taas laiduntamattomilla alueilla ruovikko on vallanut elintilaa. Laidunniittyjen yläpuolisilla kuivemmilla osilla kasvillisuuden muodostavat heinät kuten punanata, nurmilauha, luhtakastikka, luhtarölli ja runsas rönsyrölli. Heinien joukossa kasvaa myös muun muassa niittyleinikki, syysmaitiainen, ketohanhikki ja valkoapila. Niittyjen alapuolisen kosteamman osan lajiston muodostavat merenrantojen halofyyttikasvit. Tämän alueen valtalajeina ovat meriluikka ja suolavihvilä. Harvemmassa kasvavat meriratamo, suolamaltsa, merirannikki, isomaltsa, rönsyrölli ja luhtakastikka. Alueilla joissa ei ole paljoa kasvillisuutta tavataan suolasolmukkia. Laiduntamattomien niittyjen kuivemmat osat ovat nurmilauhavaltaisia ja kosteat osat luhtakastikkavaltaisia. Fiskarinsuntin luoteisrannalla kasvaa laajahko ja tiheä luhtavillaesiintymä. Laidunrantojen harvemman ruovikkoreunuksen seassa kasvaa melko runsaana sinikaislaa ja vesikuusta. Kuusiston saaren koillispäässä Kuusiston linnan raunioilla kasvaa alueellisesti uhanalainen isotakiainen.


title: Kuusistonlahti

text: Kuusistonlahden linnusto on monipuolinen ja se on hyvin edustettuna etenkin ruovikko- ja vesilintujen osalta. Lahti kuuluu Varsinais-Suomen tärkeimpiin lintujen pesimä- ja levähdysalueisiin. Vuonna 2004 tehdyssä linnustoselvityksessä Kuusistonlahden Natura-alueelta löytyi pesiviä vesi- ja rantalintuja yhteensä 40 lajia ja 598 pesivää paria.


title: Kuusistonlahti

text: Suurin osa Fiskarinsuntin vesilinnuista pesii lahden eteläpäässä, kuten myös silkkiuikku ja naurulokki. Runsain laji on naurulokki noin 90 parilla. Myös silkkiuikku pesii noin 20 parin voimin alueella. Muita melko runsaana alueella esiintyviä vesilintuja ovat sinisorsa, nokikana, lapasorsa, tavi ja telkkä. Rantojen ruovikkolinnustoon kuuluvat ruokokerttunen (17 paria), rytikerttunen (4 paria) ja pajusirkku (8 paria). Lisäksi lahdella tavataan säännölisesti kirjokerttu, pensassirkkalintu, pikkulepinkäinen, punavarpunen ja pensastasku. Laidunniittyjen matalakasvuiset alueet ovat sopiva elinympäristö useille kahlaajille ja alueella tavataankin isokuovi, punajalkaviklo, töyhtöhyyppä, suokukko ja taivaanvuohi. Niittylajistoon kuuluvat niittykirvinen, kiuru ja keltavästäräkki. Lisäksi lahdella tavataan muun muassa kaulushaikara, rastaskerttunen ja harmaasorsa.


title: Kuusistonlahti

text: Ruovikon valloittaman Torpansuntin valtalaji on yli 20 parin voimin pesivä ruokokerttunen. Myös pajusirkku, pensastasku ja rytikerttunen kuuluvat Torpansuntin lajistoon. Niityillä ja ruovikoilla voi havaita ruskosuohaukan ja harvinaisemman ruisrääkän.


title: Kuusistonlahti

text: Kuusistonlahdella tavattuja harvinaisuuksia ovat muun muassa amerikantukkasotka, kapustahaikara, avosetti, palsasirri ja sitruunavästäräkki.


title: Kuusistonjärvi

text: Kuusistonjärvi on Kaarinan kaupungissa Kuusiston saaressa sijaitseva pieni järvi. Kuusistonjärvi on rehevä kosteikkoalue ja sen keskellä on pieni lähes kasviton avovesialue. Alue kuuluu Kuusistonlahden Natura 2000 -alueeseen ja Kuusistonjärvi on siinä suojeltu luonnonsuojelulailla.


title: Kuusistonjärvi

text: Rannat ovat ruovikkovaltaisia, lukuun ottamatta pohjois- ja luoteispuolen märkiä ja avoimia saravaltaisia luhtaniittyjä, joissa valtalajina on vesisara. Länsireunaa reunustaa nuori kevättulville altis koivikko. Luoteisosassa se muuttu harvemmaksi ja aluskasvillisuudessa esiintyy muun muassa saroja, luhtavuohennokka, suomuurain ja suo-ohdake. Alueen länsireuna on mäntyvaltaista isovarpuista rämettä. Puustoisen osan linnustoon kuuluvat muun muassa lehtokerttu, luhtakerttunen, viitakerttunen, sekä runsaana pajulintu. Kosteikkoalueen linnustoon kuuluvat sinisorsa, telkkä, tavi, taivaanvuohi, keltavästäräkki ja ruokokerttunen.


title: Kuusistonjärvi

text: Järvestä laskee mereen Kirjalansalmen kohdalle Kuusiston kirkon ohitse muutaman kilometrin pituinen Järvenoja.


title: René Houseman

text: René Orlando Houseman (19. heinäkuuta 1953 La Banda, Santiago del Estero – 22. maaliskuuta 2018) oli argentiinalainen jalkapalloilija, jonka pelipaikka oli keskikentän oikeassa laidassa.


title: René Houseman

text: Urallaan Houseman edusti seuroja Defensores de Belgrano, Huracán lähes kymmenen vuoden ajan, River Plate, chileläinen Colo Colo, eteläafrikkalainen AmaZulu FC, Independiente ja Excursionistas.


title: René Houseman

text: Houseman edusti Argentiinan maajoukkuetta 53 maaottelussa, joissa hän teki 12 maalia. Vuoden 1974 MM-kisoissa hän teki kolme maalia, Italiaa, Haitia ja Itä-Saksaa vastaan pelatuissa otteluissa yhden kussakin. Vuoden 1978 MM-kotikisoissa Houseman oli voittamassa maailmanmestaruutta. Hän teki jatkolohko-ottelussa Perua vastaan yhden maalin ja pääsi loppuottelun 74. minuutilla kentälle vaihtopelaajana.


title: Live in the USA

text:
Live in the USA on Uriah Heep -yhtyeen toukokuussa 2003 julkaistu livealbumi.
Se on äänitetty Yhdysvalloissa U.S. Classic Rock -festivaaleilla 2002.


title: Aleksandr Drankov

text: Aleksandr Osipovich Drankov (1880–1949) oli pietarilainen valokuvausyrittäjä ja elokuvaohjaaja.


title: Aleksandr Drankov

text: Drankovilla oli veljensä kanssa kuvatoimisto, jolla oli valtuudet kuvata duuman istunnoissa ja keisari Nikolain hovissa. Heidän kuvareportaasejaan ostivat muun muassa Britannian ja Ranskan sanomalehdet. Vuonna 1907 Drankov toi mukanaan Ranskasta elokuvakameran ja alkoi tuottaa uutisfilmejä. Näin syntyi dokumentteja tulipaloista, nälänhädästä, köyhistä ryysyläisistä ja monista dramaattisista tapahtumista. Vuonna 1908 Leo Tolstoi suostui kuvattavaksi, joten hänestäkin on olemassa autenttista elävää kuvaa.


title: Aleksandr Drankov

text: Vuonna 1907 Drankov yritti tallentaa pietarilaisen teatterin esityksen Puškinin näytelmästä "Boris Godunov", mutta kuvaukset eivät teknisesti onnistuneet. Seuraavana vuonna hän aloitti "Stenka Razinin" kuvaamisen. Käsikirjoitus perustui suosittuun kansanlauluun, ja elokuva kuvattiin ilmeisesti yhden päivän aikana Pietarin lähellä sijaitsevalla Razliv-järvellä, samoilla paikoilla, missä kerrotaan kymmenen vuotta myöhemmin toisen vallankumouksellisen henkilön, Vladimir Leninin, piilotelleen heinäsuovassa. Elokuvan ensi-ilta oli 15. lokakuuta 1908. Esitys sai valtavasti huomiota. ”Uusi aika venäläisessä elokuvassa on alkanut”, kirjoitti eräs lehti. Tästä Drankovin ensimmäisestä näytelmäelokuvasta venäläiset katsovat elokuvahistoriansa alkaneen. Tosin Helsingissä oli jo edellisenä vuonna saanut ensi-iltansa suomalaisten tekijöiden, Teuvo Puron ja Louis Sparren, näytelmäelokuva "Salaviinanpolttajat" – Suomihan oli silloin vielä Venäjää.


title: Aleksandr Drankov

text: Venäläinen elokuvatuotanto kasvoi 1910-luvulla yhdeksi maailman mittavimmista. Drankov muutti 1915 Moskovaan, jonne venäläinen elokuvateollisuus oli keskittynyt. Hänen studionsa oli keskisuuri suurten studioiden keskellä. Drankov herätti tuotannollaan suurta hämmennystä. Häneen nimeensä kiteytyi vähitellen kaikki se, mitä tsaarinajan elokuvabisneksessä oli epäilyttävää. Hän rahasti elokuvillaan sumeilematta ja käytti kaupallisesti hyväkseen kaikkea sensaatioihin liittyvää ja muutti rahaksi prostituution, rikosten ja köyhyyden kuvaamisen. Hän varasti kilpailijoiden ideat ja tuotti halpaversioita markkinoille ennen heidän ensi-iltaansa. Filmimogulin kerrotaan myös pröystäilleen pukeutumisellaan ja kaahailleen ympäri Moskovaa hienolla automobiilillaan.


title: Aleksandr Drankov

text: Tämä ”uusvenäläinen” elokuvapioneeri haistoi sensaation melkein mistä vain ja vei elokuvakameransa työläiskorttelien rähjäisille takapihoille, ilotaloihin, tavernoihin, sillä aikaa kun muut tuottajat kuvasivat studioissaan porvarisdraamoja. Hänen joissain filmeissään on huomattavissa realismin esiasteita.


title: Aleksandr Drankov

text: Drankov muutti 1918 Ukrainaan bolševikkeja karkuun ja sieltä monien muiden elokuvatuottajien tapaan parin vuoden päästä Konstantinopoliin. Sieltä hän siirtyi Yhdysvaltoihin ja Kaliforniaan, missä hän yritti vielä käynnistää elokuvabisneksensä. Hän ei kuitenkaan pärjännyt Hollywoodissa. Hänen myöhempi kohtalonsa oli pitkään tuntematon. Vuonna 1999 venäläiset tutkijat löysivät hänen hautansa San Franciscosta. Elämänsä loppuvaiheet hän oli elänyt pienen valokuvausliikkeen pitäjänä.


title: Mario Álvarez

text: Pedro Mario Álvarez Abrante, yleensä vain Mario (s. 2. helmikuuta 1982 Teneriffa, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Real Betisiä ja on pelipaikaltaan keskuspuolustaja.


title: Mario Álvarez

text: Mario siirtyi vuonna 2001 Atlético Madridin reservijoukkueesta Valladolidiin. Kaudeksi 2003–2004 hänet lainattiin Barcelonaan. Hän pelasi joukkueessa vain yhden ottelun 3. joulukuuta 2003 Málagaa vastaan, jonka Barcelona hävisi selvin 5–1 numeroin.


title: Mario Álvarez

text: Vuonna 2006 Mario teki sopimuksen Recreativo Huelvan kanssa, jossa hän kuului läpi kauden joukkueen tärkeimpiin pelaajiin. Andalusialaisseura sijoittautui lopulta kauden päätteeksi kahdeksanneksi. Kauden ainoan maalinsa hän teki 5. marraskuuta 2006 ottelussa Gimnàstic Tarragonaa vastaan.


title: Mario Álvarez

text: Kaudeksi 2007–2008 hän siirtyi madridilaisseura Getafeen. Toisella kaudellaan 2008–2009 hän kuului kiistatta joukkueen avauskokoonpanoon ja pelasi kaikkiaan 28 ottelua.


title: David Cortés

text: David Cortés Caballero (s. 29. elokuuta 1979 Llerena, Badajozin maakunta, Espanja) on espanjalainen jalkapalloilija, joka edustaa Primera Divisiónin Granadaa. Hän on pelipaikaltaan oikea laitapuolustaja.


title: David Cortés

text: Cortés on Extremaduran kasvatti. Hän pelasi vuodet 1999–2002 Extremaduran edustusjoukkueessa Segunda Divisiónissa. Vuonna 2002 hän siirtyi Primera Divisiónin Mallorcaan, jossa hän kuului neljän pelaamansa kauden aikana joukkueen luottopelaajiin. Hän voitti joukkueessa Espanjan cupin Copa del Reyn kaudella 2002–2003.


title: David Cortés

text: Kesällä 2006 Cortés siirtyi madridilaisseura Getafeen. Ensimmäisellä kaudellaan hän kävi taistelua peliajasta romanialaispuolustaja Cosmin Contran kanssa, mutta seuraavalla kaudella 2007–2008 hän nousi joukkueen kiistattomaksi avauskokoonpanopelaajaksi. Hän ylsi Getafen kanssa UEFA-cupin puolivälieriin kaudella 2007–2008 ja kahdesti Copa del Reyn loppuotteluun kausina 2006–2008. Kaudella 2009–2010 Cortés joutui osittain nuoremman Miguel Torresin syrjäyttämäksi, eikä hänen päättymässä ollutta sopimustaan uusittu.


title: David Cortés

text: 30. heinäkuuta 2010 hän siirtyi yksivuotisella sopimuksella Hérculesiin.


title: Maamiinavaaran tiedostamisen päivä

text: Maamiinavaaran tiedostamisen päivä on kansainvälinen, 21 maan viettämä teemapäivä, jota vietetään 4. huhtikuuta. Maat halusivat kiinnittää ihmisten huomion sotien jäljiltä maahan jääneisiin maamiinoihin, ja etenkin niihin liittyviin vaaroihin. Nämä maat saivat teemapäivän lanseeraamalla median huomion 34 maassa.


title: Don’t Stop the Music

text: Don't Stop the Music on Kisun albumi vuodelta 1981.


title: Tom Tom Tom

text: Tom tom tom on Marionin julkaisema albumi vuodelta 1973.


title: El Bimbo

text: El Bimbo on Marionin julkaisema albumi vuodelta 1975. Albumin nimikkokappale "El Bimbo" on cover ranskalaisen Bimbo Jet -yhtyeen samannimisestä kappaleesta vuodelta 1974.


title: Partapöllö

text: Partapöllö ("Xenoglaux loweryi") on harvinainen pieni pöllö, jonka pituus on 12–13 cm ja jonka elinaluetta on Peru.


title: Partapöllö

text: Partapöllö on havaittu vain Pohjois-Perun Andien itäosissa 1 900–2 350 metrin korkeudessa. Se on paikkalintu.


title: Partapöllö

text: Laji on havaittu muutaman kerran sen jälkeen kun se löydettiin verkosta 1976, ja sitten niitä on saatu verkkoon joitakin kertoja mutta nähty normaalioloissa ensimmäisen kerran 2007. IUCN:n luettelossa se on erittäin uhanalainen.


title: Partapöllö

text: 13–14 cm pitkän pöllön tieteellinen nimi ("kummallinen pöllö") johtuu sen naaman alla olevista pitkistä sulista. Sen siipien kärkiväli on 36 cm. Väriltään se on kullanruskea, silmät ovat oranssit. Naaras ja koiras ovat samanlaisia.


title: Partapöllö

text: Partapöllön ravinto koostuu lähinnä hyönteisistä. Se saalistaa öisin, ja nukkuu päivät oksilla. Se pariutuu keväällä, jolloin se munii 5–8 munaa.


title: Leopardigekot

text: Leopardigekot ("Eublepharis") on heimoon Eublepharidae kuuluva liskosuku, jota esiintyy Aasiassa ja Lähi-idässä. Leopardigekko ("Eublepharis macularius") on suosittu lemmikkieläin sen helppohoitoisuuden takia.


title: Leopardigekot

text: Luonnossa leopardigekot syövät kaikenlaisia hyönteisiä, mutta lemmikkinä ne syövät pääosin kenttäsirkkoja ja jauhomatoja.


title: Leopardigekot

text: Leopardigekkojen sukuun kuuluu kaikkiaan viisi lajia:


title: Baby Face

text: Baby Face on Marionin julkaisema albumi vuodelta 1976.


title: Kangasniemen vaakuna

text: Kangasniemen vaakuna on Kangasniemen kunnan tunnus. Vaakunan aihe viittaa pitäjän naisiin, jotka tunnettiin taitavina kuviokankaiden kutojina. Samalla aihe liittyy kunnan nimeen "kangas"–sanan homonymian kautta.


title: Kangasniemen vaakuna

text: Vaakunan selitys on ”mustassa kentässä paaluittainen kultainen rukin lyhty, jossa lanka hopeaa.” Vaakunan on suunnitellut Olof Eriksson, ja Kangasniemen kunnanvaltuusto hyväksyi sen kokouksessaan 29. tammikuuta 1953. Sisäasiainministeriö vahvisti vaakunan käyttöön 12. kesäkuuta samana vuonna.


title: Helsingin kaupunginhallitus

text: Helsingin kaupunginhallitus johtaa Helsingin kaupungin hallintoa, valmistelee kaupunginvaltuustossa käsiteltävät asiat, panee toimeen valtuuston päätökset ja valvoo valtuuston päätösten lainmukaisuutta. Kaupunginhallituksen toimintaa ohjaa kuntalain lisäksi kaupunginvaltuuston hyväksymä kaupunginhallituksen johtosääntö.


title: Helsingin kaupunginhallitus

text: Kaupunginhallituksen toimikausi on kaksi vuotta ja siinä on 15 jäsentä ja 10 varajäsentä toimikaudella 2017–2019. Se kokoontuu kerran viikossa yleensä maanantaina.


title: Helsingin kaupunginhallitus

text: Kokouspaikkana on kaupunginhallituksen istuntosali kaupungintalolla. Kokoukset eivät ole yleisölle avoimia. Kaupunginhallitus pitää ylimääräisiä kokouksia tarvittaessa.


title: Ja’net DuBois

text: Ja'net DuBois on näyttelijä, joka näytteli elokuvassa "" herra Bosleyn äitiä.


title: Rovaniemen kaupunginvaltuusto

text: Rovaniemen kaupunginvaltuusto on Rovaniemen kaupungin kunnanvaltuusto ja ylin päättävä toimielin. Valtuustossa on 51 jäsentä, jotka on valittu neljän vuoden toimikaudeksi.


title: Rovaniemen kaupunginvaltuusto

text: Kaudella 2017–2021 valtuuston kolme suurinta puoluetta ovat Keskusta (16 paikkaa), Kokoomus (10 paikkaa) ja SDP (10 paikkaa). Valtuuston puheenjohtajana toimii Heikki Autto (kok) sekä varapuheenjohtajina Susanna Junttila (kesk), Johanna Ojala-Niemelä (sdp) ja Aatos Nätynki (vas).


title: Kostila

text: Kostila on kylä aiemman Lammin kunnan alueella Hämeenlinnassa. Kostila sijaitsee noin 10 kilometrin päässä Lammin taajamasta. Kostilan naapurikyliä ovat Kuurikka ja Ylänne.


title: Kostila

text: Kylän on ollut asutettu 1400-luvulta lähtien. Kostila on kuulunut tuolloin laajaan Vanhankartanon alueeseen. Kylä on autioitunut sen historian aikana, mutta se asutettiin uudelleen Lepaan suvun toimesta. Lepaan suku omisti 1600-luvulla Kostilasta kaksi tilaa.


title: Kostila

text: Kostilan alueet kuuluivat pitkään Vanhankartanon suurtilaan ja suuri osa kyläläisistä oli torppareita. Vuonna 1918 säädetty torpparilaki oikeutti vuokratilalliset lunastamaan viljelemänsä tilat itselleen.


title: Kostila

text: Kostilan koulu on kyläkoulu. Koulu on aloittanut toimintansa vuonna 1907. Koulu lakkautettiin Hämeenlinnan kaupungin toimesta vuonna 2012.


title: Kostila

text: 12. heinäkuuta vuonna 1905 kuntakokous päätti perustaa Kostilan, Kuurikan ja Ylänteen piirien yhteisen kansakoulun. Koulurakennus valmistui vuonna 1907 ja opiskelu aloitetiin saman vuoden syksynä. Ensimmäisenä vuonna koulussa aloitti 22 lasta ja toimi aluksi yhdellä opettajalla.


title: Kostila

text: Talvisodan aikaan koulutyö oli keskeytetty, koska talo oli majoituskäytössä siirtoväelle. Vuonna 1949 koulu toisen opettajan. Tilanahtauden vuoksi koulurakennus lähdettiin laajentamaan ja uusi koulurakennus valmistui vuonna 1953. Parhaimpina vuosina koulun oppilasmäärä oli yli 60.


title: Kostila

text: Historiansa aikana koulu toimi osaksi myös asuinkäytössä. Vuonna 1998 koulussa syttyi tulipalo ja se tuhosi koulun asuintilat ja osan luokkahuoneista. Koulurakennus kuitenkin korjattiin kyläläisten voimin ja opetus säilyi Kostilan koulussa. Vuonna 2007 kyläläiset talkootöinä puhdistivat koulun ulkovuoren ja laudoituksia ja ikkunoita uusittiin. Sama vuonna 8. joulukuuta koulu vietti 100-vuotisjuhlia. Kyseisenä vuonna koulussa oli oppilaita 27. Tätä ennen koulu oli ollut useasti lopetus uhan alla.


title: Kostila

text: Lammin kunta liitettiin kuntaliitoksen jälkeen osaksi Hämeenlinnaa vuonna 2009. Koulu lakkautettiin vuonna 2012 kaupungin päätöksellä ja kylän oppilaat siirtyivät Konnarin kouluun Lammin taajamaan. Koulurakennus siirtyi myöhemmin yksityisomistukseen, kun kaupunki löysi koululle ostajan.


title: Marion ”77”

text: Marion "77" on Marionin julkaisema albumi vuodelta 1977.


title: Kairon kansainväliset kirjamessut

text: Kairon kansainväliset kirjamessut ovat kirjoihin ja kirjallisuuteen keskittynyt messutapahtuma, joka järjestetään vuosittain tammikuun viimeisellä viikolla Kairossa, Egyptissä.


title: Kairon kansainväliset kirjamessut

text: Kairon kirjamessut ovat arabimaiden suurimmat ja vanhimmat kirjamessut. Ensimmäiset messut pidettiin vuonna 1969, samaan aikaan Kairon perustamisen tuhatvuotisjuhlien kanssa. Tapahtumassa vierailee vuosittain noin kaksi miljoonaa kävijää, ja vuonna 2006 tapahtuma oli sekä vierailijoiden että näytteilleasettajien määrässä mitattuna maailman toiseksi suurin kirja-alan tapahtuma Frankfurtin kirjamessujen jälkeen. Messut ovat erityisen merkittävä arabiankielisen kirjallisuuden julkaisutapahtuma.


title: Love Is...

text: Love Is... on Marionin julkaisema albumi vuodelta 1978.


title: Onni on kun rakastaa

text: Onni on kun rakastaa on Marionin julkaisema albumi vuodelta 1979.


title: Eini Lehtinen

text: Eini Lehtinen (s. 14. maaliskuuta 1979 Kalajoki) on entinen suomalainen jääkiekkoilija. Hän on pelannut hyökkääjänä Oulun Kärpissä ja Suomen naisten maajoukkueessa. Lehtinen on valittu useita kertoja SM-sarjan Kuukauden pelaajaksi. Perusteluissa on kehuttu hänen tasaisuuttaan ja taitojaan sekä hyökkäys- että puolustuspelaajana. Lehtinen on kunnostautunut maalintekijänä ja voittanut myös SM-runkosarjan pistepörssin.


title: Eini Lehtinen

text: Lehtinen on Pyhäjoen Joki-Kiekon kasvatti ja pelasi ennen Oulun Kärppiä Raahen Teräs-Kiekossa. Hän pelasi SM-sarjaa Oulun Kärppien joukkueessa kaudesta 1996–1997 kevääseen 2008 saakka. Hän saavutti SM-hopeaa vuosina 1998, 2000, 2001, 2003, 2006 ja 2007 sekä SM-pronssia vuosina 2002, 2004, 2005 ja 2008. Kaudella 2007–2008 hän voitti runkosarjan pistepörssin tehtyään 20 ottelussa 29 maalia ja annettuaan 50 maalisyöttöä. Kauden päätteeksi hänet valittiin SM-sarjan parhaaksi hyökkääjäksi ja tähdistöjoukkueen keskushyökkääjäksi. Viimeiset pelikautensa hän toimi Kärppien kapteenina.


title: Eini Lehtinen

text: Lehtinen pelasi urallaan 37 maaottelua, joissa hän teki yhden maalin, antoi kolme maalisyöttöä ja istui jäähyllä 22 minuuttia. Ensimmäiset maaottelunsa hän pelasi kaudella 2004–2005. Hän saavutti MM-pronssia Kiinassa pelatuissa kisoissa vuonna 2008. Tuolloin Suomi voitti ensimmäisen kerran Yhdysvallat MM-kisojen historiassa mutta jäi kuitenkin pronssiotteluun Yhdysvaltain voitettua Kanadan. Lehtinen pelasi kisoissa viisi ottelua ilman tehopisteitä; jäähyllä hän istui neljä minuuttia, ja hänen lukemansa tehotilastossa oli –1.


title: Kulttuurinen mosaiikki

text: Kulttuurinen mosaiikki () on termi, jota käytetään kuvaamaan Kanadan etnisiä ryhmiä, kieliä ja kulttuureja. John Murray Gibbon käytti ensimmäisenä termiä "mosaiikki" kuvaamaan kanadalaista yhteiskuntaa vuonna 1938 julkaistussa teoksessaan "Canadian Mosaic". Gibbon vastusti yhdysvaltalaista käsitettä sulatusuunista, jonka hän näki pyrkivän siirtolaisten sulauttamiseen amerikkalaiseen kulttuuriin.


title: Outi Tarkiainen

text: Outi Tarkiainen (s. 7. helmikuuta 1985 Rovaniemi) on suomalainen taidemusiikin säveltäjä. Hän kuuluu sukupolvensa kansainvälisesti nopeimmin nouseviin suomalaissäveltäjiin. Tarkiaista on luonnehdittu säveltäjäksi, jonka "väriaisti on hienostunut ja joka osaa käsitellä orkesteria lumoavasti" ja jonka "musiikin voi kokea kuvien tai mielentilojen sarjaksi". Tarkiainen on säveltänyt orkesterimusiikkia, vokaalimusiikkia, kamarimusiikkia ja soolosoitinteoksia, ja hänen musiikissaan voi kuulla kaikuja muun muassa modaalisesta jazzmusiikista.


title: Outi Tarkiainen

text: Tarkiainen toimi vuoden 2017 ruotsalaisen Norrbotten Big Bandin residenssisäveltäjänä ja on toiminut lappilaisen Hiljaisuus-festivaalin taiteellisena johtajana vuodesta 2014.


title: Outi Tarkiainen

text: Tarkiainen aloitti musiikkiopintonsa soittamalla pianoa Lapin musiikkiopistossa Hannele Vaaraman johdolla. Opiskeli sävellystä Eero Hämeenniemen ja Veli-Matti Puumalan johdolla Sibelius-Akatemiassa Helsingissä ja täydensi opintojaan Lontoossa (Guildhall School of Music) Malcolm Singerin ja Miamissa (University of Miami) Ron Millerin ja Gary Lindsayn johdolla. Valmistui säveltäjäksi ja musiikin maisteriksi 2010. Tarkiainen on osallistunut mm. Vince Mendozan, Jim McNeelyn, Maria Schneiderin ja Sergei Nevskin mestarikursseille.


title: Outi Tarkiainen

text: Tarkiainen on kuvannut musiikkia "luonnonvoiman kaltaisena, joka voi vyöryä ihmisen ylitse ja muuttaa kokonaisia kohtaloita." Hänen säveltäjäuransa käännekohta oli orkesterilaulusarja "Maa, kevään tytär" (2015), jonka tilasivat Arctic Philharmonic, Norrbottens Kammarorkester ja Lapin kamariorkesteri. Toinen tärkeä orkesteriteos on ollut saksofonisti Jukka Perkolle sävelletty saksofonikonsertto "Saivo" (2017), joka oli Tapiola Sinfoniettan tilaus ja kantaesitettiin Espoossa marraskuussa 2017. Pohjois-Skandinavian arktiset alueet ovat toimineet useiden Tarkiaisen teosten inspiraationa. Hän kertoo: "Minussa asuu perustava kaipuu pohjoisimmille seuduille. Tietysti nautin suuremmissa kaupungeissa olemisesta ja tunnen tarpeelliseksi saada uusia kulttuurisia impulsseja säännöllisesti. Edellisen teokseni sävelsin Pariisissa ja Berliinissä; istuin parvekkeellani ja ajatukseni olivat 3000 km pohjoisempana olevilla seuduilla. Kun on Lapista, sydän kaipaa sinne. On jopa sanonta: ihminen voi lähteä Lapista, mutta Lappi ei lähde ihmisestä."


title: Outi Tarkiainen

text: Tarkiaisen sävellyksiä ovat esittäneet useat orkesterit eri puolilla Eurooppaa ja Yhdysvalloissa, muun muassa Tapiola Sinfonietta, Kamariorkesteri Avanti!, Arctic Philharmonic (Norja), Norrbottens Kammarorkester, Metropole Orchestra (Hollanti), Henry Mancini Institute Chamber Orchestra (USA), Keski-Pohjanmaan kamariorkesteri ja Lapin kamariorkesteri.


title: K-1

text: K1 tai K-1 merkitsee muun muassa seuraavia:


title: Ilmari Helle

text: Ilmari Herbert Helle (alk. Henriksson, 16. tammikuuta 1900 Mäntsälä – 4. maaliskuuta 1940 Keihäsniemi, Viipurin maalaiskunta) oli suomalainen pikajuoksija. Hän edusti urallaan aluksi kotiseutunsa seuraa Mäntsälän Veli ja myöhemmin muun muassa Helsingin Kisa-Veikkoja ja Turun Urheiluliittoa.


title: Ilmari Helle

text: Ilmari Helle oli 1920-luvun puolivälissä Suomen paras pikajuoksija. Hän saavutti kolme Suomen mestaruutta 100 metrillä vuosina 1925, 1926 ja 1927. Hän saavutti voiton vuonna 1925 Helsingissä ensimmäisessä Suomi–Ruotsi-maaottelussa 100 metrillä ja uusi voittonsa kaksi vuotta myöhemmin Tukholmassa.


title: Ilmari Helle

text: Ammatiltaan Helle oli puuseppä ja toimi myös valokuvaajana kotiseudullaan Mäntsälässä.


title: Ilmari Helle

text: Ilmari Helle kaatui Talvisodassa Kannaksella sodan loppuvaiheessa 4. maaliskuuta 1940.


title: K-2 (täsmennyssivu)

text: K2 tai K-2 merkitsee muun muassa seuraavia:


title: Viktor Bolhovitinov

text: Viktor Fjodorovitš Bolhovitinov (, 4. helmikuuta 1899 – 29. tammikuuta 1970) oli neuvostoliittolainen lentokonesuunnittelija, joka johti muun muassa Bereznjak-Isajev BI-1 -rakettilentokoneen suunnittelua 1940-luvun alussa.


title: Viktor Bolhovitinov

text: Bolhovitinov oli ensimmäisiä Žukovskin sotilasinsinööriakatemian kouluttamia insinöörejä. Vuonna 1934 hän modernisoi Tupolev TB-3 -pommikoneen DB-A-versioksi. 12. elokuuta 1937 DB-A pyrki lentämään pohjoisnavan ylitse Yhdysvaltoihin, mutta kone tuhoutui matkalla.


title: Viktor Bolhovitinov

text: Vuonna 1937 Bolhovitinov suunnitteli nopean pommikoneen, joka sai nimen "S" eli "Spartak". Koneessa oli kaksi V-12-moottoria, jotka pyörittivät vastakkaisiin suuntiin pyöriviä potkureita. Tämän konesuunnitelman kehittelyä ei Saksan hyökättyä Neuvostoliittoon jatkettu.


title: Viktor Bolhovitinov

text: Vuonna 1940 Bolhovitinov sai oman suunnittelutoimistonsa, OKB-293, johdettavakseen. Sen päätoimi oli 1930-luvun lopussa jo aiemmin Bereznjakin ja Bolhovitinovin kaavailema rakettilentokone, BI-1. Vuonna 1944 A. G. Kostakov, joka johti rakettimoottorien suunnittelua NII-3-instituutissa, vangittiin ja NII-3 yhdistettiin OBB-293:een, josta tuli NII-1, jonka johdossa Bohovitinov jatkoi. Vuonna 1946 tämä yksikkö siirtyi Matus Bisnovatin johdettavaksi, ja syntyi Zavad 293 -yksikkö.


title: Viktor Bolhovitinov

text: Bolhovitinov väitteli vuonna 1947 ja siirtyi professoriksi Žukovskin sotilasakatemiaan vuonna 1949.


title: Kristína Peláková

text: Kristína Peláková (s. 20. elokuuta 1987), tunnetaan myös taiteilijanimellä Kristina, on slovakialainen laulaja, joka edusti Slovakiaa vuoden 2010 Eurovision laulukilpailuissa kappaleella "Horehronie". Slovakia ei päässyt finaalin, vaan sijoittui sijalle 16 semifinaalissa.


title: Thomas Hübener

text: Thomas Hübener (s. 25. kesäkuuta 1982 Langenfeld) on saksalainen jalkapalloilija.


title: Thomas Hübener

text: Hübener aloitti uransa Union Solingenissa, minkä lisäksi hän pelasi TuSpo Richrathin nuorisojoukkueessa. Ammattilaisuransa hän aloitti Fortuna Kölnissä vuonna 2002. Kaudeksi 2004–2005 hän siirtyi Bayer 04 Leverkusenin reservijoukkueeseen. Nykyisessä seurassaan Dynamo Dresdenissä hän aloitti kaudella 2007–2008, jonka päätteeksi joukkueen onnistui nousta 3. Ligaan.


title: Thomas Hübener

text: Huhtikuussa 2009 Hübener jatkoi sopimustaan dresdeniläisseuran kanssa kahdella vuodella. Hän on joukkueensa kapteeni.


title: Colt Python

text: Colt Python on Colt’s Manufacturing Companyn kehittämä .357 Magnum -kaliiperinen revolveri. Joidenkin asekerääjien ja arvostelijoiden mielestä Python on yksi kaikkien aikojen parhaista revolvereista.


title: Mikrokosmos (Bartók)

text: Mikrokosmos (; Sz. 107, BB 105) on Béla Bartókin säveltämä kuusiosainen pianomusiikin kokoelma, joka sisältää kaikkiaan 153 kappaletta. Kappaleiden vaikeustaso on kasvava: teos alkaa aloittelijoille suunnatuilla kappaleilla ja etenee kappaleisiin, jotka haastavat taitavatkin soittajat. Bartók aloitti työnsä vuonna 1926 ja jatkoi sen parissa koko 1930-luvun.


title: Mikrokosmos (Bartók)

text: "Mikrokosmoksen" osat I ja II – yhteensä 66 kappaletta – säveltäjä omisti pojalleen Peterille, jolle ne oli alun perin tarkoitettu. Useat näistä kappaleista ovat teknisiä harjoituksia, mutta myös niiden sävelkieli on kiinnostavaa unkarilaisine kansansävelmineen ja tonaalisuudesta poikkeavine harmonioineen. Osien III–IV 55 kappaletta ovat harmonialtaan ja teknisiltä vaatimuksiltaan monimutkaisempia, ja niissä näkyy Franz Lisztin vaikutus. Viimeisten osien (V–VI) kappaleet ovat ammattipianistien konserttikappaleita. Niiden kontrapunkti on tiheämpää ja rytmit synkooppeineen ja tanssirytmeineen monimutkaisempia.


title: Mercedes-Benz SLS AMG

text: Mercedes-Benz SLS AMG on Mercedes-Benzin vuosina 2009–2014 valmistama kaksipaikkainen superauto, joka suunniteltiin korvaamaan SLR McLaren. Auto esiteltiin ensimmäisen kerran Frankfurtin autonäyttelyssä vuonna 2009. Formula 1 -osakilpailuissa SLS oli turva-autona kaudella 2010.


title: Mercedes-Benz SLS AMG

text: SLS AMG on suunniteltu muistuttamaan 1950-luvun 300SL Gullwingiä. Autoon suunniteltiin pitkä keula, matkustajat istuvat lähellä taka-akselia ja perä on suhteellisen lyhyt. SLS AMG:ssä on 300SL:n tavoin lokinsiipiovet, toisin kuin SLR McLarenissa, jossa ovet avautuvat vinoon ylöspäin. AMG:n insinöörit suunnittelivat ovet itselaskettaviksi, sillä automatisointi olisi lisännyt auton painoa 41 kilogrammaa. Suunnittelija on Gordon Wagener, jonka perhe on omistanut yhden 300SL-auton.


title: Mercedes-Benz SLS AMG

text: SLS AMG:tä valmistettiin vähintään neljänä eri versiona. Ensimmäinen versio on coupé lokinsiipiovilla. Vuonna 2009 julkaistiin Desert Gold -versio Dubain kansainvälisessä autonäyttelyssä. Mercedes-Benz esitteli myös avomallin mahdollisesti normaaleilla ovilla ja pehmeällä katolla. Black Series on versio, joka on 70 kilogrammaa kevyempi ja jonka teho on nostettu 630 hevosvoimaan. Tehokkaamman moottorin ansiosta kiihtyvyys nollasta sataan on laskenut 3,6 sekuntiin. Huippunopeus on rajoitettu 315 kilometriin tunnissa.


title: Mercedes-Benz SLS AMG

text: SLS-e on sähköversio, jossa on neljä sähkömoottoria (yksi joka renkaalle). Sen yhteisteho kasvaa 751 hevosvoimaan ja vääntö 1 000 newtonmetriin. Nestejäähdytteinen 400 voltin litium-ioniakku tuottaa 60 kilowattituntia ja sen kapasiteetti on 40 ampeerituntia. Akun valmisti Deutsche Accumotive GmbH & Co.


title: Honoré I

text: Honoré I (16. joulukuuta 1522 – 7. lokakuuta 1581) oli Monacon herra 22. elokuuta 1523 – 7. lokakuuta 1581.


title: Honoré I

text: Honoré oli nuorin Lucien Grimaldin (1487-1523) ja Jeanne de Pontevès-Cabanes neljästä lapsesta, ja ainoa poika, joka eli aikuisikään. Isänsä murhan jälkeen hänestä tuli Monacon herra 9 kuukauden ikäisenä. Honorén ollessa alaikäinen toimi Monacon valtionhoitajana aluksi hänen setänsä Augustine Grimaldi (1482-1532). Huolimatta ongelmista ja Ranskan avuttomuudesta suojella Monacoa Honorén isä oli vannonut uskollisuuttaan Ranskalle ja sen kuninkaalle, Frans I:lle. Augustine Grimaldi kuitenkin katkaisi tämän suhteen, ja vuonna 1524 hän vannoi uskollisuudenvalan Espanjan keisarille, Kaarle V:lle. Monacosta tuli Espanjan suojelualue, jossa oli espanjalainen varuskunta, ja se pysyi sellaisena vuoteen 1641. Ratkaisu oli taloudellisesti hyvin raskas, ja Monacon talous olikin koko tuon ajan köyhyyskierteessä. Espanja kuitenkin suojeli Monacoa sen italialaisilta vihollisilta, ja ruhtinaskunta välttyi toistuvilta miehityksiltä ja valloituksilta, joihin monet muut pienet eurooppalaiset ruhtinaskunnat sortuivat.


title: Honoré I

text: Syntyneen sopimuksen jälkeen Kaarle V vieraili Monacossa 1529.


title: Honoré I

text: Augustine Grimaldi kuoli 14. huhtikuuta 1532, ja hänen seuraajansa Nicholas Grimaldi oli sijaishallitsijana vain 9 päivää. Uusi sijaishallitsija Étienne (Stephen) Grimaldi (k. 1561) saapui Monacoon Genovasta, ja hänet tunnetaan nimellä "kuvernööri". Étienne pysyi valtionhoitajana (23. huhtikuuta 1532 -16. joulukuuta 1540) aina siihen asti kunnes Honoré oli täysi-ikäinen.


title: Honoré I

text: Vakavien kriisien ja sotien jälkeen Honorén hallituskausi oli melko rauhallinen. Sopimusten turvatessa ulkoisen rauhan, Honoré keskittyi lähinnä remontoimaan ja laajentamaan Monacon palatsia. Matkalla Nizzaan Paavi Paavali III vieraili Monacossa Honorén hallituskaudella.


title: Honoré I

text: Honoré avioitui sukulaisensa Isabella Grimaldin (k. 1583) kanssa 1545. He saivat 4 poikaa;


title: Maailman ammattiyhdistysten liitto

text: Maailman ammattiyhdistysten liitto ( eli "WFTU") on kansainvälinen ammattiliittojen keskusjärjestö. Se perustettiin vuonna 1945 tehtävänään koota ammattiliitot yhdeksi kansainväliseksi järjestöksi.


title: Maailman ammattiyhdistysten liitto

text: Muutaman länsimaiden ammattiliitto erosi Marshall-avun aiheuttamien kiistojen vuoksi vuonna 1949 ja perusti Vapaiden ammattiyhdistysten kansainvälisen liiton (, "ICFTU"). WFTU muodostui pääasiassa myönteisesti kommunistipuolueeseen suhtautuneista ammattiliitoista. Kylmän sodan aikana, WFTU oli usein Neuvostoliittoa myötäilevä järjestö. Myös Jugoslavia ja Kiina olivat järjestössä mukana, mutta erosivat järjestöstä, kun niiden hallitukset ideologisesti erosivat Neuvostoliitosta. WFTU on menettänyt kannatustaan kommunistihallitusten kaaduttua Neuvostoliitossa ja Itä-Euroopassa, ja monet sen entisistä liitoista ovat liittyneet ICFTU:een. WFTU:n pääkonttorit olivat Prahassa, Tšekissä, nykyisin pääkonttori sijaitsee Ateenassa, Kreikassa.


title: Maailman ammattiyhdistysten liitto

text: WFTU:n jäsenmäärä on 129 miljoonaa, 130 maassa (2004). WFTU pitää neuvoa-antavaa asemaa talous-ja sosiaalineuvostossa YK:ssa, ILO, UNESCO, FAO.


title: Maailman ammattiyhdistysten liitto

text:
Järjestö on keskittynyt nykyisin kolmannen maailman ammattiliittojen järjestämiseen. Tavoitteena on taistella imperialismia, rasismia, kapitalismia vastaan ja puolustaa täystyöllisyyttä, sosiaalista turvallisuutta, terveydenhoitoa ja ammattiliittojen oikeuksia.
WFTU jatkaa toimintaansa järjestämällä konferensseja, painamalla julisteita ja valmistaa koulutusmateriaalia. Osana kansainvälistä toimintaa WFTU kehittää kumppanuutta kansallisten ja teollisten ammattiliittojen kanssa maailmanlaajuisesti tunnettujen kansainvälisten ja alueellisten ammattiliittojen keskusjärjestöjen kanssa kuten Afrikkalainen ammattiliittojen järjestön (OATUU), Kansainvälinen arabimaiden ammattiliitojen järjestön (ICATU), Latinalaisen Amerikan ammattiliittojen unionin kongressin (CPUSTAL) ja Yleisen ammattiyhdistysten liiton (CIS) kanssa.


title: Hotelli Seurahuone (Kokkola)

text: Hotelli Seurahuone on Kokkolan keskustassa sijaitseva hotelli. Hotellikiinteistössä on aloitettu hotelli- ja ravintolatoiminta vuonna 1894, ja Hotelli Seurahuone kuuluu Suomen vanhimpiin hotelleihin. Nykyään Finlandia Hotels -ketjuun kuuluvassa hotellissa on viisi kerrosta ja 62 huonetta. Seurahuoneelta on näkymä Suntille ja Kauppatorille. Hotellissa on useita ravintoloita monessa kerroksessa, tilaussaunoja sekä monipuoliset kokoustilat.


title: Birr (kaupunki)

text: Birr () on Offalyn kreivikuntaan kuuluva kaupunki Irlannissa. Kaupunki sijaitsee Camcor- ja Little Brosna -jokien yhtymäkohdassa. Birrin jälkeen nämä kaksi virtaavat Brosnajokeen, ja lopulta Shannoniin. Kaupungissa on viitisen tuhatta asukasta.


title: Nightingalensirkku

text:
Nightingalensirkku ("Nesospiza acunhae") on vaarantunut tangarojen heimoon kuuluva varpuslintu, jota esiintyy muutamilla eteläisen Atlantin saarilla.
__notoc__
Kooltaan nightingalensirkku on noin 16 cm. Nightingalensirkun päälaki, selkä, siivet ja pyrstö ovat väriltään oliivinvihreät. Päässä on keltainen silmäkulmajuova. Nokka on melko lyhyt ja tyvestään paksu. Vatsa on linnulla väritykseltään keltainen. Inaccessiblen saarella elävien yksilöiden nokka on suurempi ja rinta vaaleampi verrattuna muilla saarilla eläviin yksilöihin. Nightingalensirkku muistuttaa ulkonäöltään isonightingalensirkkua ("Nesospiza wilkinsi"), mutta on pienempi ja vaaleampi. Isonightingalensirkun rinnassa on lisäksi viiruja ja lajin nokka on kookkaampi.


title: Nightingalensirkku

text: Nightingalensirkkua tavataan Inaccessible-saarella ja Nightingalensaarilla. Tristan da Cunhalta laji on hävinnyt. Nightingalensirkun elinympäristöä ovat rannikon heinikot ja hieman korkeammalla metsiköt ja kosteat niityt. Nightingalensirkkuja tavataan lähes kaikkialta saarten alueelta ja se puuttuu vain tuulisimmilta ylängöiltä. Lajin elinympäristöt sijaitsevat yleensä alle 500 metrin korkeudella merenpinnasta.


title: Nightingalensirkku

text: Laji liikkuu yleensä pareittain tai pieninä ryhminä. Linnut etsivät ravintoaan siemeniä ja hyönteisiä pensaikosta tai maasta.


title: Nightingalensirkku

text: Nightingalensirkkukannan kooksi arvioidaan 30 000 yksilöä. Lajin kantaa uhkaa ihmisten mukana liikkuvien poikasia ja aikuisia lintuja syövien nisäkäspetojen kuten kissojen leviäminen saarille. Myös uudenseelanninpellavan ("Phormium tenax") leviäminen saarille on uhka, koska se voi syrjäyttää saaren alkupesäiset kasvit ja siten hävittää nightingalensirkuille sopivia elinympäristöjä.


title: Camilla de Rossi

text: Camilla de Rossi oli italialainen säveltäjä. Hänen neljä oratoriotaan esitettiin Wienin hovikapellissa vuosina 1707–1710. Häneltä on säilynyt myös kantaatti. Hänen käsikirjoituksissaan lukeva sana "Romana" viittaa roomalaiseen alkuperään.


title: Karungin vaakuna

text: Karungin vaakuna oli Peräpohjolassa sijainneen Karungin kunnan tunnus. Vaakunan aiheen aaltokoro ja siiat viittaavat kalastukseen ja läntiseen rajajokeen, Tornionjokeen.


title: Karungin vaakuna

text: Vaakunan selitys on ”vihreässä kentässä aaltokoroinen hopeapieli ja kolme hopeista, punavaruksista, uivaa siikaa alatusten”. Vaakunan on suunnitellut Ahti Hammar, ja Karungin kunnanvaltuusto hyväksyi sen kokouksessaan 31. tammikuuta 1955. Sisäasiainministeriö vahvisti vaakunan käyttöön 28. tammikuuta 1956.


title: Karungin vaakuna

text: Vaakuna muuttui epäviralliseksi kotiseutuvaakunaksi 1973 Karungin liityttyä Tornion kaupunkiin.


title: Salvator Rosa

text: Salvator Rosa (1615 – 15. maaliskuuta 1673) oli italialainen barokkiajan taidemaalari, runoilija ja taidegraafikko, joka oli aktiivinen Napolissa, Roomassa ja Firenzessä. Hän maalasi erityisesti maisemia, mutta hänen töihinsä kuuluu myös muotokuvia ja allegorioita.


title: Salvator Rosa

text: Rosa syntyi Napolissa 1615. Hän opiskeli aluksi maalaustaidetta setänsä Domenico Grecon johdolla. Setänsä jälkeen Rosan opettajana olivat Jusepe de Ribera ja Aniello Falcone. Hän muutti vuonna 1635 Roomaan, jossa sai mainetta taidemaalarina. Rosa muutti kuitenkin jo vuonna 1640 Firenzeen.


title: Salvator Rosa

text: Firenzessä Rosa työskenteli Medicien hovissa taidemaalarina. Hän tutustui Firenzessä Lucreziaan, josta tuli hänen rakastajattarensa. Rosa ei sopeutunut missään vaiheessa hovielämään ja palasi Roomaan 1650. Hän meni elämänkumppaninsa Lucrezian kanssa naimisiin 4. maaliskuuta 1673. Rosa kuoli vain 11 päivää myöhemmin.


title: Salvator Rosa

text: Rosa oli itsenäinen taiteilija, eikä hänellä ollut rikkaita suojelijoita. Rosa teki harvoin tilaustöitä ja pyrki myymään työnsä suoraan omasta studiostaan. Nimeä hän yritti saada julkisten näyttelyjen kautta. Niitä oli kuitenkin vain harvoin. Rosan maisemakuvat edustivat barokkia, mutta niissä oli myös romantiikan piirteitä. Hänen maisemansa olivat usein villejä ja kesyttämättömiä, mutta hänen viimeiset työnsä olivat rauhallisia tai alistuvia kohtalon edessä.


title: Salvator Rosa

text: Rosa teki runoja maalausten lisäksi, ja ne olivat yleensä satiirisia. Hän kohdisti satiirinsa paavin hovin taiteilijoihin, kuten Pietro da Cortonaan ja Gian Lorenzo Berniniin. Lopulta Rosa hyökkäsi runoillaan suoraan paavin hovia kohtaan. Hän sai runoillaan useita vihamiehiä, ja hänen runonsa päätyivät kahdeksi vuosisadaksi katolisen kirkon kiellettyjen kirjojen luetteloon.


title: Vesipallo kesäolympialaisissa 1924

text: Vuoden 1924 kesäolympialaisten vesipallo järjestettiin 13. – 20. heinäkuuta 1924. Laji oli kuudetta kertaa mukana olympialaisten ohjelmassa ja se järjestettiin vain miehille. Mukana oli 101 pelaajaa 13 eri maasta.Ottelut hopeamitalista:


title: Vesipallo kesäolympialaisissa 1924

text: Ottelut pronssimitalista:


title: Rodney Jerkins

text: Rodney ”Darkchild” Jerkins (s. 29. heinäkuuta 1977) on Grammy-palkittu sanoittaja, tuottaja ja muusikko.


title: Rodney Jerkins

text: Jerkins on työskennellyt etupäässä veljensä Fred Jerkins III:n ja sanoittaja LaShawn Danielsin kanssa. Jerkins on työskennellyt seuraavien artistien kanssa: Michael Jackson, Britney Spears, Spice Girls, Jennifer Lopez, Jessica Simpson, Janet Jackson, Danity Kane, Beyoncé, Linda Király, Lady Gaga, Pussycat Dolls, Whitney Houston, Mary J. Blige, Lionel Richie ja Sara Maria Forsberg


title: Rodney Jerkins

text: Sana ”Darkchild” esiintyy jossain muodossa monissa hänen kappaleissaan.


title: Erkki Lehtinen (jalkapalloilija)

text: Erkki Lehtinen (s. 1. joulukuuta 1948 Helsinki) on entinen suomalainen jalkapalloilija.


title: Erkki Lehtinen (jalkapalloilija)

text: Hyökkääjänä pelannut Lehtinen aloitti uransa 1. divisioonan Jämsänkosken Ilveksessä, jota hän edusti 1965–1969. Hän siirtyi 1970 mestaruussarjaan Lahden Reippaaseen, jossa hän voitti heti ensimmäisellä kaudellaan mestaruuden. Lehtinen voitti Reippaassa myös Suomen Cupin 1972 ja 1973. Vuosina 1974–1975 Lehtinen pelasi Hakassa, minkä jälkeen hän edusti vielä Kuusysiä 1. divisioonassa 1976–1981. Kaikkiaan Lehtinen pelasi kuuden kauden aikana 123 pääsarjatason ottelua, joissa hän teki 25 maalia.


title: Erkki Lehtinen (jalkapalloilija)

text: Lehtinen pelasi maajoukkueessa vuonna 1975 kaksi maaottelua.


title: Jalkapallo kesäolympialaisissa 1960

text: Rooman vuoden 1960 olympialaisten jalkapalloturnaus oli ensimmäinen, jossa olympiavoittajaa ei ratkottu cup-kilpailulla, vaan joukkueet oli jaettu neljään neljän joukkueen alkulohkoon, joiden voittajat selviytyivät välieriin.


title: Jalkapallo kesäolympialaisissa 1960

text: Suurimpana suosikkina olympiaturnaukseen lähti Unkari, joka oli jättänyt edellisen olympiaturnauksen väliin. Unkari selviytyi alkulohkostaan helposti jatkoon, mutta kärsi välieräottelussa tappion Tanskalle. Tanska oli joutunut lähtemään turnaukseen ikävistä lähtökohdista, sillä kahdeksan Tanskan joukkueen pelaajaa menehtyi lento-onnettomuudessa juuri ennen kisojen alkua.


title: Jalkapallo kesäolympialaisissa 1960

text: Toisessa välieräparissa kohtasivat isäntämaa Italia ja Jugoslavia. Ottelu oli vielä jatkoajankin jälkeen tasatilanteessa 1-1. Vuonna 1960 ei voittajaa ratkaistu rangaistuspotkukilpailulla ja voittaja ratkaistiin arvalla. Arpaonni suosi Jugoslaviaa, joka eteni loppuotteluun Tanskaa vastaan.


title: Jalkapallo kesäolympialaisissa 1960

text: Loppuottelussa Jugoslavia voitti Tanskan maalein 3-1, karattuaan jo ottelun alussa kahden maalin johtoon. Unkari saavutti pronssia.


title: Jalkapallo kesäolympialaisissa 1960

text: Rooman olympialaisten jalkapalloturnaukseen selviytyi karsintojen kautta 15 maata, isäntämaa Italia pääsi turnaukseen ilman karsintoja. Olympiaturnaukseen oli jaettu Euroopan maille 7 paikkaa, Amerikan maille 3, Aasian maille 2, Afrikan maille 2 ja Lähi-Idän maille 1 paikka.


title: Jalkapallo kesäolympialaisissa 1960

text: Lohko A


title: Jalkapallo kesäolympialaisissa 1960

text: Lohko B


title: Jalkapallo kesäolympialaisissa 1960

text: Lohko C


title: Jalkapallo kesäolympialaisissa 1960

text: Lohko D


title: Jalkapallo kesäolympialaisissa 1960

text: Jugoslavia loppuotteluun arvonnan perusteella.


title: Rescuekoira

text: Rescuekoira (engl. "rescue" = pelastaminen, pelastus) on koira, joka on sijoitettu uuteen kotiin oltuaan ensin koditon. Koira voi joutua kodittomaksi esimerkiksi entisen omistajan hylkäämisen, pahoinpitelyn tai kaltoinkohtelun vuoksi. Termiä käytetään myös koirista, jotka ovat syntyneet kodittomiksi ja löytyneet kaduilta, otettu kiinni ja toimitettu uuteen kotiin tai löytöeläintarhalle. Koiria toimitetaan tarhoille myös esimerkiksi eron, asumistilanteen muutoksen, taloudellisten ongelmien tai omistajan vanhuuden vuoksi.


title: Rescuekoira

text: Kodittomien koirien auttamiseksi on perustettu järjestöjä, jotka pyrkivät huolehtimaan koirista ja etsimään niille uusia koteja. Tyypillisesti järjestöt pyrkivät parantamaan koirien elinolosuhteita löytöeläintarhoilla, vähentämään kodittomien koirien määrää sterilointien ja valistuksen avulla sekä välittämään koiria uusiin loppuelämän koteihin. Monet rescuekoirajärjestöt toimivat yli valtiorajojen toimittaen koiria maista, joissa kodittomia koiria on paljon, uusiin koteihin maihin joissa katukoiraongelmaa ei ole. Järjestöjen vapaaehtoiset ottavat koiria myös kotihoitoon ennen kuin niille löydetään lopullinen koti.


title: Rescuekoira

text: Ulkomaisia rescuekoiria tuovat Suomeen yksityishenkilöt ja rescueyhdistykset. Yhdistykset tuovat koirista valtaosan. EU-alueelta koiria tuotaessa viranomaisvaatimuksista tärkeimmät ovat rabiesrokote, heisimatolääkitys ekinokokin torjumiseksi, tunnistusmerkintä ja kaupallisessa tuonnissa virkaeläinlääkärin tarkastus enintään 48 tuntia ennen matkaa sekä eläimen tietojen merkitseminen TRACES-tietokantaan.


title: Rescuekoira

text: Vuonna 2012 tehdyssä kyselyssä, johon vastasi 386 suomalaista rescuekoiran omistajaa yhteensä 467 koiran osalta, koirien yleisimmät alkuperämaat olivat Espanja, Viro, Venäjä ja Romania. Yli 90 % koirista oli tuotu Suomeen jonkin rescuekoirajärjestön kautta. Tavallisimmin ulkomailta adoptoidaan nuoria koiria: yli puolet koirista oli tuotu Suomeen alle 2-vuotiaina. Omistajat kuvailivat rescuekoiriensa luonnetta useimmin sanoilla ihmisystävällinen, koiraystävällinen, hiljainen, aktiivinen, rauhallinen, leikkisä, miellyttämishaluinen ja ihmisarka. Ihmisaggressiivisuutta esiintyi omistajien kertoman mukaan 2 %:lla ja koira-aggressiivisuutta 7 %:lla koirista. Yli puolet koirista oli omistajien kokemuksen mukaan reipastunut ja rohkaistunut maahantulon jälkeen.


title: Rescuekoira

text: Rescuekoiran kanssa esiintyneistä haasteista eniten mainintoja kyselyssä saivat arkuus, eroahdistus, koira-aggressiivisuus sekä terveysongelmat. Noin 16 % koirista ei ollut omistajien mielestä aiheuttanut minkäänlaisia haasteita, ja noin puolella koirista ei ollut esiintynyt mitään terveysongelmia Suomeen tulon jälkeen. Terveysongelmista useimmat olivat lieviä, kuten korva- tai silmätulehduksia, ruuansulatusongelmia tai hammasongelmia. Vakavia sairauksia oli muutamilla yksilöillä.


title: Rescuekoira

text: Elintarviketurvallisuusvirasto Evira määrittää, että valvonnan vuoksi kaikkien yhdistysten, jotka tuovat rescuekoiria Suomeen, tulee rekisteröityä Eviraan eläinten kaupalliseksi maahantuojaksi. Alla on lueteltu Suomeen rekisteröityjä yhdistyksiä, jotka ovat rekisteröityneet Eviraan sekä TRACES-järjestelmään ja tuovat rescuekoiria Suomeen määräysten mukaisesti.


title: Rescuekoira

text: Rescuekoirien adoptointi uusiin koteihin ei ratkaise kulkukoiraongelmaa, mutta koirayksilön kannalta sen voi nähdä merkittävänä eläinsuojelutekona, sillä kodittomien koirien elinolosuhteet kaduilla ja löytöeläintarhoilla ovat usein huonot. Koirat voivat kärsiä aliravitsemuksesta, kylmyydestä ja taudeista, ja ne ovat alttiita liikenneonnettomuuksille ja väkivallalle. Ennen tarhalle päätymistään koirat ovat saattaneet joutua pahoin kaltoinkohdelluiksi. Esimerkiksi espanjanvinttikoiria eli galgoja hylätään yleisesti Espanjassa metsästyskauden loppuessa ja tapetaan julmilla tavoilla kuten hirttämällä. Yhden koiran adoptointi löytökoiratarhalta auttaa myös toista vapauttamalla tarhalta paikan uudelle kodittomalle koiralle.


title: Rescuekoira

text: Lähes 500 Suomeen tuotua rescuekoiraa kattavassa kyselyssä valtaosa vastaajista oli tyytyväisiä koiraansa ja yli 90 prosenttia oli valmis harkitsemaan toisenkin rescuekoiran ottamista. Selvästi yleisimpiä syitä rescuekoiran ottamiselle olivat halu auttaa ja hyvät kokemukset rescuekoirista. Useat vastaajat eivät halunneet tukea rotukoirien jalostusta ja olivat siksi päätyneet rescuekoiraan. Tutkimuksessa rescuekoiran adoptoineet jakautuivat kahteen ryhmään: niihin, jotka kantoivat huolta kodittomista koirista ja halusivat auttaa, sekä niihin, joiden ensisijainen motiivi oli halu ottaa koira. Jälkimmäisen ryhmän kohdalla rescuekoiran adoptoimispäätökseen voi vaikuttaa myös edullisten sekarotuisten koirien vähäinen tarjonta Suomessa.


title: Rescuekoira

text: Elintarviketurvallisuusvirasto Eviran mukaan löytöeläinten tuonnissa on vaarana eläintautien leviäminen Suomeen. Ihmisellekin vaarallisia tauteja, joiden leviämistä tuontimääräyksillä erityisesti pyritään rajoittamaan, ovat rabies ja ekinokokkoosi. Koirat voivat tuoda Suomeen myös muita tarttuvia tauteja, joiden tutkimista ei vaadita tuonnin yhteydessä, esimerkiksi penikkatautia, parvovirusripulia, leishmaniaa ja sydänmatotautia.


title: Rescuekoira

text: Huolta on herättänyt myös antibiooteille vastustuskykyisten bakteerien leviäminen rescuekoirien mukana. Lähes joka toisen Venäjältä tulleen rescuekoiran on havaittu kantavan antibioottiresistenttiä ESBL-bakteeria, joka voi tarttua myös ihmiseen. Bakteerin kantajuus itsessään ei ole vaarallista perusterveelle yksilölle, mutta bakteerin aiheuttamia tulehduksia on vaikea hoitaa. Bakteeri voi poistua itsestään koiran tai ihmisen elimistöstä, ja useat ESBL-bakteerin kantajiksi todetut koirat ovat muutaman kuukauden kuluttua maahantulosta antaneet puhtaan näytteen, joskaan yksi negatiivinen näyte ei vielä riitä varmistamaan bakteerin poistumista koiran elimistöstä. Antibioottiresistentit bakteerit ovat viime vuosina yleistyneet Suomessa myös muista syistä, esimerkiksi lisääntyneen ulkomaanmatkailun seurauksena: noin kolmasosa Etelä- ja Kaakkois-Aasiassa, Afrikassa tai Latinalaisessa Amerikassa matkailevista saa ESBL-tartunnan.


title: Rescuekoira

text: Eviran ylitarkastajan Virva Vallen mukaan katukoirien tuonnin riskit ovat niin suuret, ettei niitä pitäisi tuoda Suomeen ollenkaan vaan tukea eläinsuojelutoimintaa kohdemaassa. Hänen mukaansa myös yhdistysten tuomien koirien paperit ovat yleisesti väärennettyjä, ja esimerkiksi Venäjältä tuoduissa koirissa on papereiden todistuksista huolimatta ollut rabiesepäilyjä ja penikkatautia. Virosta on tuotu koiria, joiden alkuperäksi on paljastunut Venäjä. Venäjän lisäksi myös Romaniassa ja Turkissa katukoirilla on paljon rabiesta. Vastatuodut rescuekoirat ovat myös alttiita karkaamiselle.


title: Rescuekoira

text: Useat rescuekoirajärjestöt ovat pyrkineet vastaamaan kritiikkiin toimenpiteillä, joilla ehkäistään tautiriskejä, esimerkiksi tutkimalla koiria tarttuvien tautien varalta ennen maahantuontia. Esimerkiksi Viipurin Koirat ry on kesästä 2018 lähtien ilmoittanut varmistavansa adoptoitavien koirien suojan rabiesta vastaan tutkimalla niiden vasta-ainetasot ennen maahantuontia. Viipurilaisia koiria on alettu tutkia myös sydänmadon, punkkivälitteisten tautien ja joidenkin muiden tarttuvien tautien varalta. Antibioottiresistenttien bakteerien leviämistä viipurilaisilla löytökoiratarhoilla on pyritty ehkäisemään valistuksen avulla, parantamalla hygieniaa sekä luopumalla raa'asta lihasta koirien ruokavaliossa.


title: Vilho Lehto

text: Vilho Lehto (s. 21. huhtikuuta 1905 Lahti) oli suomalainen jalkapalloilija.


title: Vilho Lehto

text: Puolustajana pelannut Lehto edusti urallaan Työväen Urheiluliiton sarjassa pelannutta Helsingin Jyryä 1923–1928. Jyrystä Lehto siirtyi Palloliiton alaiseen mestaruussarjaan Helsingin Palloseuran riveihin. Hän voitti HPS:ssa kolme Suomen mestaruutta vuosina 1932, 1934 ja 1935. Kaikkiaan Lehto pelasi kahdeksan kauden aikana 87 mestaruussarjan ottelua.


title: Vilho Lehto

text: Maajoukkueessa Lehto pelasi vuonna 1935 yhden A- ja yhden B-maaottelun.


title: Vesipallo kesäolympialaisissa 1928

text: Vuoden 1928 kesäolympialaisten vesipallo järjestettiin elokuussa 1928. Finaali pelattiin 11. elokuuta. Laji oli seitsemättä kertaa mukana olympialaisten ohjelmassa ja se järjestettiin vain miehille. Mukana oli 109 pelaajaa 14 eri maasta.


title: Vesipallo kesäolympialaisissa 1928

text: Ennen pronssiottelua karsittiin Unkarille hävinneiden kesken:


title: Sydneyn rannat

text: Sydneyn rannat sijaitsevat kaupungin Tyynenmeren ääreisellä rannikolla sekä sataman, lahden ja joen äärellä.


title: Sydneyn rannat

text: Sydneyn uimarantoihin kuuluvat muun muassa kansainvälisesti tunnettu Bondi Beach, Coogee ja Manly, satamarantoihin taas kuuluu muun muassa Balmoral. Uimarannat jaetaan usein pohjoisiin ja eteläisiin rantoihin sekä Cronullan alueeseen. Suurimmalla osalla rantojen lähiöistä on vain yksi ranta, mutta joillakin on useampikin: Manlylla on kahdeksan rantaa aina 1.6 kilometrin mittaisesta Ocean Beachista pienen pieneen Fairy Bowerin rantaan.


title: Sydneyn rannat

text: Hawkesbury Riverin varrella pohjoisessa sekä Botany Bayn ja Port Hackingin luona etelässä on myös useita rantoja.


title: Sydneyn rannat

text: Pohjoisesta etelään, Sydneyn rannat ovat:


title: Sydneyn rannat

text: Port Jacksonin rannat:


title: Nightingalensirkut

text: Nightingalensirkut ("Nesospiza") on tangarojen heimoon kuuluva varpuslintusuku. Nightingalensirkkujen sukuun kuuluu BirdLifen mukaan kaksi lajia.


title: Lucien

text: Lucien (1487 – 22. elokuuta 1523) tuli Monacon herraksi 11. lokakuuta 1505 surmattuaan edeltäjänsä, vanhimman veljensä Juhana II:n. Lucien väitti tekoaan itsepuolustukseksi, ja hän sai siitä kirjallisen armahduksen 13. maaliskuuta 1506. Lucien oli Lambert ja Claudine Grimaldin nuorin poika.


title: Lucien

text: Kun Lucien oli ehtinyt olla vallassa vuoden, Genovan joukot hyökkäsivät Ranskan alueelle, ja Monaco täyttyi pakolaisista. Joulukuussa 1506 Monacoa piiritti 12 000–14 000 genovalaisen armeija. Yhdessä Lucienin 600 miehen kanssa Piemonten ja Ranskan joukot onnistuivat 19. maaliskuuta 1507 karkottamaan Genovan armeijan Monacosta. Hintana oli linnoituksen ja sataman lähes täydellinen tuho. Tämän jälkeen Lucien kävi Genovassa ja pyrki diplomatialla estämään uudelleenvaltausyritykset.


title: Lucien

text:
Samana vuonna yritti Ranskan Ludvig XII ottaa Monacon hallintaansa. Hän yllytti Milanon herttuan vangitsemaan Lucienin. Lucienin veli piispa Augustine Grimaldi otti huolehtiakseen Monacosta, ja hänen johdollaan eri asiantuntijat arvioivat Monacon arvoksi 166 000 dukaattia, johon Ludvigilla ei ollut varaa. Milanon herttuan asetettua Lucienille 4 000 dukaatin pantin Lucien vapautui jälleen toukokuussa 1508. Lucien vannoi taas kerran Ludvigille "ikuisen" uskollisuudenvalan, joka vahvisti Monacon riippumattomuuden 1512 ja takasi samalla Lucienille 500 punnan suuruisen vuosittaisen eläkkeen.
Koko kautensa Lucien joutui käymään varovaista diplomaattista nuorallatanssia säilyttääkseen asemansa ja Monacon olemassaolon Euroopan mahtivaltioiden, Espanjan ja Ranskan, välienselvittelyn jaloissa ja välttääkseen joutumasta mukaan italialaissotiin. Hän solmi Toscanan kanssa keskinäisen vapaan merenkulun, ja myöhemmin myös Kastilian kuningas Ferdinand V (tunnettu myös nimellä Ferdinand Katolilainen), kuten myös Napoli ja Mallorca, myönsivät Monacolle samanlaiset oikeudet.


title: Lucien

text: Lucien osti feodaalioikeudet Mentonin kaupunkiin vuonna 1515 Villarsin kreivittäreltä. Oikeudet olivat Monacon hallitsijan hallussa aina Ranskan vallankumoukseen asti. Hän myös korjasi genovalaisten piirityksessä tulleet vauriot. Paavi Hadrianus VI vieraili Monacossa vuonna 1522.


title: Lucien

text: Lucien avioitui Jeanne de Pontevès-Cabanesin kanssa 24. syyskuuta 1514. He saivat viisi lasta:Lucienin murhasi hänen sisarenpoikansa Bartholomew Doria Monacon palatsissa 22. elokuuta 1523. Lucienin ruumiin raahaaminen ulos palatsista synnytti mellakan, jonka seurauksena väkijoukko karkotti Dorian ja hänen joukkonsa maasta.


title: Lucien

text: Doriat olivat vaikutusvaltainen genovalainen aatelissuku, joka hallitsi tuohon aikaan Rivieraa. Vaikka tapahtumien läpikäynti jälkikäteen on spekulointia, on todennäköistä, että murhan tarkoitus oli saada Monaco Dorioiden ja Genovan alaisuuteen. Genovalainen amiraali Andrea Doria oli murhapäivänä tuonut laivueensa Monacon satamaan ja lähetti viestin Lucienin serkulle, joka poistui palatsista Lucienin henkivartijoiden kanssa juuri ennen murhaa. Näin Lucien oli jäänyt palatsiin ilman suojaa, seuranaan yksi orja.


title: Lucien

text: Monaco julkaisi postimerkin Lucienin kunniaksi vuonna 1967.


title: Palm Beach (Uusi Etelä-Wales)

text: Palm Beach on pohjoinen uimaranta ja lähiö Sydneyssä Australiassa. Palm Beach sijaitsee 41 kilometrin päässä Sydneyn keskustasta, Barrenjoey Roadin lopussa, Pittwaterin ja Borken Bayn välisessä niemessä. Arkikielessä Palm Beachiä kutsutaan joskus "Palmyksi".


title: Palm Beach (Uusi Etelä-Wales)

text: Palm Beachia käytetään saippuaooppera "Home And Awayn" kuvauksissa fiktiivisenä Summer Bayna.


title: Palm Beach (Uusi Etelä-Wales)

text: Palm Beachin eteläinen pääty on nimetty vuoden 1832 karttaan nimellä Cabbage Tree Boat Harbour. Palm Beach nimettiin myöhemmin Cabbage Tree -palmupuiden mukaan, joita kasvaa lähellä Cabbage Tree Boat Harbouria.


title: Palm Beach (Uusi Etelä-Wales)

text: Pittwater ja pohjoiset rannat, mukaan lukien Palm Beach olivat garigalien ja cannalagalien maita. Nämä kansat elivät perheidensä kanssa ryhmissä ja muuttivat usein paikasta toiseen. Rannikko tarjosi ryhmille huomattavat määrät ruokaa; kalaa, ostereita, lintuja, matelijoita, pussieläimiä, juuria, hedelmiä, marjoja ja pähkinöitä.


title: Maasirkut

text: Maasirkut ("Geospiza") on tangarojen heimoon kuuluva varpuslintusuku. Maasirkkujen sukuun kuuluu BirdLifen mukaan kuusi lajia.


title: Whale Beach

text: Whale Beach on rantalähiö Sydneyssä, Australiassa. Whale Beach sijaitsee 40 kilometrin päässä Sydneyn keskustasta Pittwaterin piirikunnassa.


title: Whale Beach

text: Rannan pohjoisessa päädyssä on surffauspaikka nimeltä the Wedge.Valokuvia


title: Kari Lehtolainen

text: Kari Toivo ”Lokari” Lehtolainen (8. huhtikuuta 1943 Helsinki – 12. tammikuuta 2014) oli suomalainen jalkapalloilija ja käsipalloilija.


title: Kari Lehtolainen

text: Jalkapalloa hyökkääjänä pelannut Lehtolainen aloitti uransa Helsingin Tovereissa. Hän siirtyi mestaruussarjaan Helsingin Jalkapalloklubiin, jota hän edusti 1964–1966. Vuosina 1967–1968 Lehtolainen pelasi Lahden Reippaassa. Tämän jälkeen hän edusti pääsarjatasolla vielä 1970 HJK:a ja 1978 Kiffeniä, jota hän samalla valmensi. Alemmilla sarjatasoilla Lehtolainen pelasi Hongassa 1969 ja 1971, Helsingin Palloseurassa 1972–1974, Leppävaaran Pallossa 1976–1977 ja Finnairin Palloilijoissa 1979–1980. Lehtolainen voitti urallaan kaksi Suomen mestaruutta, HJK:ssa 1964 ja Reippaassa 1967, ja Suomen Cupin 1966. Kaikkiaan hän pelasi seitsemän kauden aikana 95 pääsarjatason ottelua, joissa hän teki 46 maalia. Maajoukkueessa Lehtolainen pelasi vuosina 1969–1970 kolme maaottelua, joissa hän teki kaksi maalia, molemmat ensimmäisessä maaottelussaan Hollantia vastaan.


title: Kari Lehtolainen

text: Käsipallossa Lehtolaista pidetään yhtenä Suomen kaikkien aikojen parhaista pelaajista. Hän pelasi urallaan Katajanokan Haukoissa, Urheilukerho-51:ssa, Kiffenissä ja Riihimäen Cocksissa. Lehtolainen valittiin kauden parhaaksi pelaajaksi seitsemän kertaa, ja hän voitti muun muassa pelaajavalmentajana Kiffenissä Suomen mestaruuden 1978 sekä useita SM-hopeita ja -pronsseja. Lehtolainen pelasi maajoukkueessa 55 maaottelua, joissa hän teki 166 maalia.


title: Kari Lehtolainen

text: Lehtolainen pelasi koripallon SM-sarjassa kaksi kautta (1963–1965) Pantterien joukkueessa.


title: Mitä hei

text: "Mitä hei" on rap-artisti Asteen 12. lokakuuta 2009 julkaistu single. Kappale julkaistiin vain digitaalisesti. Kappaleen on tuottanut MGI.


title: Juhana II (Monaco)

text: Juhana II (1468 – 11. lokakuuta 1505) oli Monacon herra maaliskuusta 1494 kuolemaansa saakka. Hän oli Lambertin ja Claudine Grimaldin vanhin poika.


title: Juhana II (Monaco)

text: 11 vuotta kestäneellä valtakaudellaan hän jatkoi politiikassa isänsä linjaa. Hän palveli luutnanttina Ranskan kuningas Kaarle VIII:n armeijassa.


title: Juhana II (Monaco)

text: Juhana suosi taiteita, ja koristeli ja maalautti linnansa upeiksi. Juhana oli oikukas hallitsija ja riitautui usein eri henkilöiden ja muiden hallitsijoiden kanssa. Hän myös yritti irtautua Ranskan alaisuudesta.


title: Juhana II (Monaco)

text: Juhana nai vuonna 1486 Savoijin Antonian, joka oli Savoijin herttuan ja hänen rakastajattarensa Libera Portonerin tytär. Avioliitto oli lapseton.


title: Juhana II (Monaco)

text: Juhanan surmasi hänen veljensä Lucien, josta tuli seuraava Monacon herra. Lucienin väitettiin toimineen itsepuolustukseksi.


title: Avalon Beach

text:
Avalon Beach on uimaranta ja lähiö Sydneyssä, Australiassa. Avalon sijaitsee 35 kilometrin päässä Sydneyn keskustasta Pittwaterin piirikunnassa.
Avalon nimettiin myyttisen Avalon-saaren mukaan. Legendojen mukaan, Avalon oli maanpäällinen paratiisi ja Kuningas Arthurin viimeinen leposija.


title: Avalon Beach

text: Avalon Beach on surffausranta ja sillä on yli 25 metrinmittainen suolavesiallas eteläpäädyssään. "Avalon Beach Surf Life Saving Club"in jäsenet vahtivat Avalon Beachilla uimassa olevia. Useat entiset surffauksen maailmanmestarit asuvat tai ovat asuneet Avalonin alueella.


title: Avalon Beach

text: "Avalon Soccer Club"illa, joka perustettiin vuonna 1982 on yli 80 joukkuetta ja 1000 rekisteröityä pelaajaa.


title: Avalon Beach

text: Sydneyn rannat


title: Vesipallo kesäolympialaisissa 1932

text: Vuoden 1932 kesäolympialaisten vesipallo järjestettiin 4. – 13. elokuuta 1932. Laji oli mukana kahdeksatta kertaa olympialaisten ohjelmassa ja se järjestettiin ainoastaan miehille. Brasilia hylättiin, koska brasilian vesipallojoukkueen pelaajat pahoinpitelivät toimihenkilöitä Saksaa vastaa pelattavan ottelun lopussa. Brasilian kaksi ottelua mitätöitiin.


title: Xonotic

text: Xonotic on kehitteillä oleva ilmainen ensimmäisen persoonan ammuntapeli, joka on avointa lähdekoodia ja julkaistu GNU GPL -lisenssin alaisena. Peli on kehitetty "Nexuizin" pohjalta, ja pelityylillisesti se on saanut voimakkaita vaikutteita "Quakesta" sekä "Unreal Tournamentista". Xonoticin on määrä korjata "Nexuizin" puutteita esimerkiksi grafiikan, markkinoinnin ja turnausten saralla, mutta pitää pelityyli pitkälti alkuperäisen Nexuizin kaltaisena, kuitenkin uusien ominaisuuksien kera. Projektin tarkoituksena on olla "paras kaltaisensa peli", jota kehitetään täysin vapaaehtoisten yhteisön jäsenten voimin.


title: Xonotic

text: Pelin perusideana on suorittaa senhetkisen pelimuodon (16 erilaista) määrittelemä tehtävä siten, että oma joukkue tai pelaaja itse voittaa. Tehtävät suoritetaan pitkälti siten, että ammutaan vastapuolen pelaajia kentältä kerätyillä futuristisilla aseilla (18 erilaista) ja sitä kautta saavuttamaan voitto määritellyssä pelimuodossa, esimerkiksi ryöstää vastustajajoukkueen lippu ("Capture the Flag - Lipunryöstö"). Mekaanisesti peli on hyvin nopeatempoinen, sillä pelaajat voivat liikkua todella suurilla nopeuksilla, hyppiä erittäin korkeita hyppyjä ja aseet ovat nopeita ja tehokkaita. Muista saman genren peleistä poiketen "Xonoticissa" on keskitytty voimakkaammin liikkumiseen ja aseiden käyttämisen taitoon. Pelifysiikat ovat luotu siten, että niiden täydellinen omaksuminen ja mahdollisimman sulava ja nopea liikkuminen vaatii taitoa ja aseissa on monia pieniä taktisia elementtejä, joita osaava pelaaja voi käyttää hyödyksi. Peli on tarkoitettu ensisijaisesti moninpeliksi internetin välityksellä, mutta yksinpeli on mahdollista tietokoneohjattuja vastustajia vastaan.


title: Xonotic

text: Grafiikan osalta peli sijoittuu avaruusaiheiseen teemaan. Kentät sijoittuvat eri planeetoille ja hahmot ovat tyypillisiä scifi-aihepiiristä. Suunnittelussa ollaan otettu paljon vaikutteita esimerkiksi "Halo"-pelisarjasta ja lukemattomista muista vastaavista aiheista, johon kuuluvat alienit sekä edistynyt teknologia. Hienostuneen teknologian rinnalle ollaan otettu mukaan myös tiettyä brutaalisuutta, joka sopii pelin nopeatempoiseen tyyliin – esimerkiksi pelaajan kuollessa hahmo saattaa räjähtää kappaleiksi. Graafiselta tasoltaan peli edustaa kehittyneintä yhteisön voimin rakennettua peliä, ja kehittäjät luokittelevat graafiikan tason olevan noin vuoden 2007 kaupallisten pelien tasolla.


title: Xonotic

text: Peli on ilmainen ja saatavilla Microsoft Windowsille, Linuxille ja OS X:lle digitaalisena latauksena. Peli on saatavilla myös suomeksi.


title: Xonotic

text: Xonotic syntyi maaliskuussa 2010 "Nexuizin" yhteisön vastalauseena siihen, että Nexuizin alkuperäiset kehittäjät myivät Nexuizin nimen Illfonic-pelitalolle, joka kehittää samannimistä kaupallista peliä konsoleille ja tietokoneelle. Yhteisö uskoi, että heidän oma työpanoksena on tuhottu, josta johtuen uuden pelin kehittäminen aloitettiin "puhtaalta pöydältä". Xonotic pyrkii pitämään kehittämisen täysin yhteisön hallinnassa.


title: Xonotic

text: Pelin ensimmäinen julkinen versio 0.1 julkaistiin 23. joulukuuta 2010, eli reilu yhdeksän kuukautta projektin julkaisemisen jälkeen. Kyseessä oli kuitenkin ns. Preview-versio, jonka tarkoituksena oli lähinnä näyttää mihin suuntaan peli on kehittynyt, eli kyseessä ei ollut valmis peli. Huhtikuussa 2011 puolestaan julkaistiin "Balance Test Release", jonka tarkoituksena oli testata yhteisön voimin erilaisia pelikonfiguraatioita ja asetuksia. Kyseinen julkaisu ei tosin ollut julkinen, vaan jäi yhteisön keskuuteen.. Suuri merkkipaalu saavutettiin 8. syyskuuta 2011, kun pelistä julkaistiin versio 0.5. Se oli jo täysin pelattava ja vakaa versio pelistä, mutta ei kuitenkaan sisältänyt vielä kaikkia haluttuja ominaisuuksia mitä 1.0:aan on odotettavissa. Puolen vuoden odottelun jälkeen 8. maaliskuuta 2012 julkaistiin versio 0.6, jonka suurimpina uusina ominaisuuksina oli yhtenäinen pelaajien tilastoseuranta sekä pelisijoitus "XonStats" sekä kehittyneempi grafiikkapiirto.


title: Jamaikantodi

text: Jamaikantodi ("Todus todus") on pienikokoinen, värikäs säihkylintu todien heimossa. Se on selkäpuoleltaan kirkkaanvihreä ja kurkussa sillä on punainen harja. Jamaikantodi elää vain Karibianmeren Jamaikan saarella. Suppeasta esiintymisalueestaan huolimatta (11000 neliökilometriä) sitä ei pidetä uhanalaisena. Jamaikantodin läheinen sukulaislaji on kuubantodi ("Todus multicolor").


title: Bilgola

text: Bilgola sijaitsee Tyynenmeren rannalla Barrenjoeyn niemen kupeessa Avalon Beachin ja Newport Beachin välissä.


title: Bilgola

text: Nimi "Bilgola" tulee aboriginaalien sanasta "Belgoula", joka tarkoittaa "pyörteistä vettä".


title: Bilgola

text: Bilgolan alueen omisti McLurcanin perhe 1900-luvun alusta lähtien. Rouva McLurcan oli kuuluisa keittokirjansa ansiosta. Perheen suurta kotitaloa ympäröi palmupuut, joista alue on erittäin tunnettu.


title: Bilgola

text: 1960-luvulla suunniteltiin, että Bilgolan pohjois- ja eteläpäätyjen väliin rakennettaisiin silta. Siltaa ei kuitenkaan koskaan rakennettu, vaan pieni määrä maata lisättiin poistamaan terävä kulma rannan eteläisessä päädyssä.


title: Suomen kunnanvaakunat

text: Suomen kunnanvaakunat viittaavat Suomen kunnilla käytössä oleviin tai olleisiin virallisiin vaakunoihin. Ennen 8. huhtikuuta 1949 annettua "lakia kunnanvaakunoista" ainoastaan kaupungeilla oli oikeus käyttää vaakunaa, joskin eräät kauppalat (Karjaa, Riihimäki, Rovaniemi ja Valkeakoski) olivat onnistuneet vahvistamaan sellaisen itselleen jo aiemmin tasavallan presidentin allekirjoittamalla asetuksella. Lain myötä myös maalaiskunnat saivat oikeuden vaakunan käyttöön, mutta laki ei kuitenkaan pakottanut kuntia hankkimaan omaa vaakunaansa lukuun ottamatta Ahvenanmaan kuntia, joille velvoite tuli maakuntalain muutoksessa 1950 – tämän vuoksi Suomessa on lakkautettuja kuntia, joille vaakunaa ei koskaan vahvistettu (lain voimaantulon aikaan olemassa olleet kunnat, jotka eivät koskaan saaneet vaakunaa, olivat Koijärvi, Pielisensuu ja Uudenkaupungin maalaiskunta). Lain säätämistä seuranneiden 20 vuoden aikana sisäasiainministeriö vahvisti vaakunan kaikille Suomen kunnille, yhteensä 466 kappaletta, joista viimeinen Kempeleelle 24. marraskuuta 1969. Vaakunoiden suunnittelussa kunnostautuivat erityisesti "kolme suurta", heraldikot Gustaf von Numers, Olof Eriksson ja Ahti Hammar.


title: Suomen kunnanvaakunat

text: Tanskalainen heraldikko Sven Tito Achen on luonnehtinut suomalaista kunnallisheraldiikkaa aikanaan maailman parhaaksi.


title: Suomen kunnanvaakunat

text: Laki kunnanvaakunoista kumottiin ja säädökset siirrettiin sellaisinaan kunnallislakiin 10. joulukuuta 1976. Kuntalain korvatessa kunnallislain 1. heinäkuuta 1995 vaatimus kunnanvaltuuston päätöksen alistamisesta sisäasiainministeriölle poistui, mutta kunnan tuli hankkia vaakunaehdotuksesta kansallisarkiston lausunto. Lausuntoa ei tarvita, mikäli kyseessä on aiemmin hyväksytyn vaakunan käyttöönotto. Tällaisia tilanteita ovat esimerkiksi kuntaliitokset, joissa kunta ottaa käyttöönsä jonkin muun kuin nimensä säilyttävän kunnan vaakunan.


title: Suomen kunnanvaakunat

text: Kuntakentässä jatkunut tarve suurempiin kokonaisuuksiin on johtanut kuntien määrän vähenemiseen, jonka yhteydessä useita vaakunoita on jäänyt pois käytöstä. Suomen Kotiseutuliitto ja Suomen Kuntaliitto ovat esittäneet toivomuksena, että näiden lakkautettujen kuntien vaakunoita voisi käyttää eräänlaisina kotiseutuvaakunoina.


title: Bronte (Sydney)

text: Bronte on uimaranta ja lähiö Sydneyssä, Australiassa. Bronte sijaitsee 8 kilometrin päässä Sydneyn keskustasta Weaverleyn piirikunnassa.


title: Bronte (Sydney)

text: Bronte Beach sijaitsee Nelson Bayssa Bronte Parkin ympäröimänä. Bronte tarjoaa kalliokävelyä Coogeelle Weaverleyn hautausmaan, Tamaraman ja Bondi Beachin kautta. Bronte sijaitsee noin 2,5 kilometrin päässä Bondi Beachista.


title: Bronte (Sydney)

text: "'The Sydney Morning Herald" -lehti listasi Bronten Sydneyn parhaaksi lähiöksi.


title: Bronte (Sydney)

text: Robert Lowe osti 42 eekkeriä maata Mortimer Lewisiltä, joka omisti suurimman osan alueesta 1830-luvulla. Lowen koti valmistui vuonna 1845 ja nimettiin Bronte Houseksi. Yksi kerroksinen kivibungalow sijaitsi Bronte Roadille, ja sen omistaa nykyisin Waverleyn piirikunta.


title: Bronte (Sydney)

text: Lowesta tuli New South Walesin piirikunnan hallituksen jäsen ja hän muutti myöhemmin takaisin Englantiiin, jossa hänestä tuli "The Times" -lehden kirjoittaja.


title: Joakim Eriksson

text: Joakim Eriksson (s. 22. kesäkuuta 1976 Södertälje, Ruotsi) on ruotsalainen entinen jääkiekkoilija, pelipaikaltaan keskushyökkääjä. Hän toimii nykyään SHL-joukkue Djurgårdens IF:n General Managerina. pelasi suurimman osan urastaan kotimaassaan Elitserienissä/SHL:ssä, jossa Eriksson pelasi yhteensä 729 runkosarjaottelua tehopistein 113+259=372 ja keräten 418 jäähyminuuttia sekä 107 playoff-ottelua tehopistein 15+38=53 ja keräten 68 jäähyminuuttia. Hänen seuroinaan Ruotsin pääsarjatasolla olivat Södertälje SK, Djurgårdens IF ja Linköpings HC, joista jokaisessa joukkueessa Eriksson ehti toimia myös kapteenina. Hän pelasi myös kolme kautta Suomessa.


title: Joakim Eriksson

text: Erikssonin vahvuuksiin kuului työteliäisyys, pelintekeminen, tasaisuus, maalintekotaidot, alivoimapelaaminen ja aloittaminen. Hän ei kuitenkaan varsinaisesti ollut joukkueensa huippua millään osa-alueella.


title: Joakim Eriksson

text: Eriksson oli Södertälje SK:n kasvatti. Hän pelasi ensimmäiset miesten pelinsä kaudella 1993–1994 Ruotsin I-divisioonassa. Kaudella 1995–1996 Eriksson voitti J20 SuperElitin syöttöpörssin. Samalla kaudella hän oli nostamassa Södertäljeä takaisin Elitserieniin, mutta joukkue pelasi siellä vain kaksi kautta, kunnes Södertälje putosi I-divisioonaan kaudeksi 1998–1999. Eriksson oli kuitenkin kyseisellä kaudella tehoilla 31+33=64 sarjan paras pistemies ja maalintekijä.


title: Joakim Eriksson

text: Kaudeksi 1999–2000 Eriksson siirtyi Djurgårdens IF:n riveihin. Hän pelasi siellä neljä kautta kevääseen 2003 asti. Eriksson voitti Djurgårdenissa Ruotsin-mestaruuden heti kahdella ensimmäisellä kaudellaan keväinä 2000 ja 2001. Kaudeksi 2003–2004 hän palasi Södertäljeen ja voitti 29 syöttöpisteellään syöttöpörssin yhdessä Linköpings HC:n Mikko Peltolan kanssa. Eriksson oli Södertäljen paras pistemies ja koko Elitserienin pistepörssin kolmas.


title: Joakim Eriksson

text: Eriksson siirtyi kaudeksi 2005–2006 SM-liigaan ja Espoo Bluesiin kaksivuotisella sopimuksella. Hän pelasi lähinnä joukkueen ykkössentterinä ja kuului koko SM-liigan parhaimpiin hankintoihin. Eriksson teki runkosarjan 56 ottelussa tehot 16+33=49. Hän oli yhdessä ketjukaverinsa Steve Kariyan kanssa joukkueen paras pistemies ja koko SM-liigan kolmanneksi paras pistemies. Eriksson nousi Bluesin kapteeniksi kevään 2006 pudotuspeleissä. Eriksson ei kuitenkaan pelannut toista sopimuskauttaan 2006–2007, koska hänen täytyi palata Ruotsiin perhesyistä ja näin ollen Erikssonin sopimus purettiin toukokuussa 2006. Heti seuraavana päivänä Eriksson teki kaksivuotisen sopimuksen Linköpings HC:n kanssa.


title: Joakim Eriksson

text: Eriksson on voittanut Linköpingissä Elitserien-hopeaa vuosina 2007 ja 2008. Kaudella 2008–2009 hänellä oli liigan paras aloitusprosentti (60%). Eriksson oli kauden 2008–2009 Linköpings HC:n kapteeni ja kaudella 2009–2010 hän toimi varakapteenina. Kaudeksi 2010–2011 Eriksson palasi Södertäljeen kolmivuotisella sopimuksella. Hän toimi joukkueen kapteenina ja hänen aloitusprosenttina 59,6% oli sarjan paras. Keväällä 2011 Södertälje kuitenkin putosi Allsvenskaniin ja Erikssonin sopimus purkautui.


title: Joakim Eriksson

text: Kauden 2011–2012 Eriksson aloitti Linköpingissä, jonka kanssa hän teki sopimuksen, joka kesti 22. lokakuuta saakka. Hänen oli tarkoitus korvata parin kuukauden ajan loukkaantunutta Michael Holmqvistia. Eriksson palasi Espoo Bluesiin lokakuussa 2011 loppukauden kattaneella sopimuksella. Hän voitti joukkueen sisäisen pistepörssin tekemällä 47 runkosarjaottelussa 12+25=37. Kaudeksi 2012–2013 Eriksson siirtyi vuoden mittaisella sopimuksella Helsingin IFK:hon. Hän nousi joukkueen varakapteeniksi ja voitti HIFK:n sisäisen piste-, maali- ja syöttöpörssin tehoilla 14+23=37.


title: Joakim Eriksson

text: Kaudeksi 2013–2014 Eriksson palasi vuoden mittaisella sopimuksella Djurgårdeniin pelaamaan Ruotsin toiseksi korkeimmalle sarjatasolle HockeyAllsvenskaniin. Hän nousi joukkueen varakapteeniksi ja voitti Djurgårdenin sisäisen syöttöpörssin ja jakoi sisäisen pistepörssin voiton Dustin Johnerin kanssa tehoilla 10+27=37. Joukkueen kausi päättyi sarjanousuun SHL:ään. Toukokuussa 2014 Eriksson teki vuoden mittaisen jatkosopimuksen Djurgårdenin kanssa. Hän nousi kaudella 2014–2015 joukkueen kapteeniksi.


title: Joakim Eriksson

text: Eriksson päätti pelaajauransa huhtikuussa 2015, jolloin hänet nimettiin samalla Djurgårdenin General Manageriksi kaudelle 2015–2016.


title: Joakim Eriksson

text: Eriksson on edustanut Ruotsia Euro Hockey Tour -tasolla, viimeksi kaudella 2006–2007.


title: Joakim Eriksson

text: Erikssonilla on vaimo ja kolme lasta. Hänen enonsa on kausina 1985–1986 ja 1986–1987 Elitserienin pistepörssin voittanut Glenn Johansson.


title: Theodor Reik

text: Theodor Reik (12. toukokuuta 1888 Wien — 31. joulukuuta 1969 New York) oli itävaltalais-saksalainen kirjallisuustieteilijä ja psykoanalyytikko, niin kutsutun maallikkoanalyysin uranuurtaja.


title: Theodor Reik

text: Theodor Reik syntyi Wienissä juutalaiseen virkamiesperheeseen. Hän opiskeli Wienin yliopistossa psykologiaa ja kirjallisuustiedettä. Opiskeluaikanaan hän tutustui Sigmund Freudin teokseen "Unien tulkinta" ja kiinnostui psykoanalyysista niin paljon, että päätti soveltaa sitä väitöskirjassaan erääseen Gustave Flaubertin kertomukseen. Väitöskirja kohtasi tiettyä vastustusta, ja se hyväksyttiin vasta vuonna 1912; kyseessä on ensimmäinen psykoanalyyttinen väitöskirja. Reik tutki myös Arthur Schnitzlerin ja Richard Beer-Hoffmannin tuotantoa.


title: Theodor Reik

text: Reik tapasi Freudin ensi kertaa vuonna 1910, ja hänet otettiin Wienin psykoanalyyttisen yhdistyksen jäseneksi seuraavana vuonna. Freud tuki Reikia usean vuoden ajan, kun tämä opiskeli psykoanalyytikoksi ja kävi Karl Abrahamin koulutusanalyysissa. Reikin ja Freudin välinen ystävyys jatkui Freudin kuolemaan (1939) saakka. Vuonna 1915 Reik julkaisi tutkimuksen "Die Pubertätsriten der Wilden", jossa psykoanalyysia sovellettiin kansatieteeseen. Hän julkaisi tutkimuksia myös uskontopsykologiasta ja kriminologiasta. Hän esitteli tiedostumattoman tunnustamispakon ja rangaistuksenkaipuun käsitteet teoksessaan "Geständniszwang und Strafbedürfnis: Probleme der Psychoanalyse und der Kriminologie" (1925).


title: Theodor Reik

text: Osallistuttuaan ensimmäiseen maailmansotaan Reik työskenteli Wienin psykoanalyyttisen yhdistyksen kirjastonhoitajana ja piti psykoanalyyttista vastaanottoa. Koska hänellä ei ollut lääkärinkoulutusta, häneltä kiellettiin potilaiden hoitaminen vuonna 1925 Itävallan "puoskarointilain" nojalla. Reik valitti päätöksestä ja jatkoi vastaanottoaan. Vuoden 1926 keväällä häntä vastaan nostettiin rikossyyte puoskaroinnista eli oikeudettomasta lääkärintoimen harjoittamisesta. Freud asettui tukemaan Reikia ja maallikkoanalyysia (ei-lääkäreiden harjoittamaa psykoanalyysia) ja julkaisi kirjan "Maallikkoanalyysin kysymys". Freudin myötämielinen kanta jäi kuitenkin vähemmistöön, sillä monet lääkäri-psykoanalyytikot vastustivat maallikoiden analyysitoimintaa. Vuoden 1927 keväällä syytteet hylättiin.


title: Theodor Reik

text: Reik siirtyi vuonna 1928 Berliiniin ja työskenteli opettajana psykoanalyyttisessa koulutuslaitoksessa. Vuonna 1933 hän joutui pakenemaan kansallissosialisteja Hollantiin ja vuonna 1938 edelleen Yhdysvaltoihin.


title: Theodor Reik

text: Yhdysvalloissa maallikkoanalyysiin suhtauduttiin erityisen kielteisesti, ja Reikin analyysitoiminta kohtasi jälleen vaikeuksia ja oikeusjuttuja. Hän perusti New Yorkiin uuden psykoanalyyttisen yhdistyksen National Psychological Association for Psychoanalysis, jossa analyytikkokoulutusta tarjottiin myös ei-lääkäreille. Hän julkaisi Yhdysvalloissa englanniksi kirjoja ja artikkeleita muun muassa rakkauden ja seksuaalisuhteiden psykologiasta, sadomasokismista, kirjallisuuden- ja musiikintutkimuksesta sekä psykoanalyysin metodologiasta.


title: Kajaanin kaupunginvaltuusto

text:
Kajaanin kaupunginvaltuusto on Kajaanin kaupungin ylin päättävä hallintoelin. Valtuustossa on 51 jäsentä ja puheenjohtaja on Miikka Kortelainen.
Paikkajako kaudella 2017–2021:


title: Vaasan kaupunginvaltuusto

text: Vaasan kaupunginvaltuusto () on Vaasan ylin päättävä elin. Kuntaliitoksen vuoksi valtuutettujen määrä nousi entisestä 51:stä 67:ään jäseneen. Puheenjohtajana toimii Joakim Strand. Valtuuston nuorin jäsen on Tommi Mäki (KOK, s.1992) ja vanhin jäsen Raimo Rauhala (SDP, s.1939)


title: Vaasan kaupunginvaltuusto

text: 2017 Vaasan valtuutettujen määrä laskettiin lakimuutoksen takia 59:ään.


title: Zagrebin katedraali

text: Zagrebin katedraali on Zagrebin korkein rakennus. Katedraalin rakentaminen aloitettiin vuonna 1093, mutta tataarit tuhosivat sen maan tasalle vuonna 1242. Osmanien valtakunta valloitti Bosnian ja Kroatian 1400-luvun lopulla, minkä vuoksi tuomiokirkon ympärille rakennettiin muurit, joista osa on edelleen pystyssä.


title: Zagrebin katedraali

text: Vuonna 1880 katedraali vahingoittui pahasti maanjäristyksessä. Sen uudelleenrakennus uusgoottilaiseen tyyliin alkoi 1900-luvun alussa.


title: Norjalainen villapaita

text: ”Norjalainen villapaita” on Juice Leskisen kappale vuodelta 1991. Se sisältyi Juice Leskinen Grand Slamin albumiin "Taivaan kappaleita", ja se ilmestyi myös singlenä (B-puolella ”Mummon sekomehu”). Kappaletta pidetään yhtenä Leskisen myöhäistuotannon huipuista.


title: Norjalainen villapaita

text: Kappale kertoo huonokuntoisten lauluntekijöiden kohtaamisesta. Siinä on nähty kunnianosoitus sekä Juha Vainiolle että The Beatlesille, jonka ”Norwegian Wood” -kappaleen säkeistön sävelkulusta osa toistuu ”Norjalaisen villapaidan” A-osan alussa. Kappale alkaa sanoilla "Mies tuli vuonolta / näyttäen huonolta / norjalaispaitoineen", ja siinä on poikkeuksellinen sisäsointujono "Poljennon rennon ja hennon / John Lennon / loi viehätystaitoineen". Kappaleessa on myös pieni viittaus Irwin Goodmanille sanoilla "Elää kenties / joka päivä se mies / joka rentuksi mainittiin"."


title: Norjalainen villapaita

text: Juice Leskinen on kertonut saaneensa idean lauluun Juha Vainion kuoleman jälkeen näkemästään unesta. Unessa Leskiselle kerrottiin puhelimessa, että Vainiolta on jäänyt yksi sanoitus kesken, mutta levy-yhtiön lähettämässä faksissa oli vain laulun otsikko.


title: Norjalainen villapaita

text: Levyllä ”Norjalaisen villapaidan” esittävät Juice Leskinen (laulu), Anssi Tikanmäki (kosketinsoittimet ja taustalaulu), Ila Loueranta (akustinen kitara ja taustalaulu), Jari Yliaho (akustinen kitara ja taustalaulu), Antti Tammilehto (basso ja taustalaulu), Vesa Sytelä (mandoliini ja taustalaulu) ja Eero ”Safka” Pekkonen (haitari).


title: Mä lähden maalle

text: Mä lähden maalle on Juice Leskisen ja Mikko Alatalon kappale vuodelta 2004. Se sisältyy albumiin Senaattori ja boheemi. Laulu alkaa sanoilla "Mä lähden maalle / jos vain lupaat kyydin kaupunkiin." Siinä on nähty ironista maalaisnostalgiaa ja huumoria: maalle olisi ihana päästä, kunhan pääsee yöksi takaisin sivistyksen pariin.


title: Yoram Globus

text: Yoram Globus (s. noin 1943 Palestiinan brittiläinen mandaatti) on israelilainen elokuvatuottaja. Vuonna 1979 Globus hankki yhdessä serkkunsa Menahem Golanin kanssa omistukseensa talousvaikeuksissa olleen Cannon Groupin, josta tuli eräs Hollywoodin merkittävimpiä itsenäisiä elokuvatuotantoyhtiöitä. Globusin ja Golanin yhteistyö päättyi 1989, jonka jälkeen Globus siirtyi johtamaan Pathe Internationalia. Globusilla on myös oma tuotantoyhtiö Melrose Entertainment.


title: Fred (jalkapalloilija, 1979)

text: Helbert Frederico Carreiro da Silva eli Fred (s. 18. elokuuta 1979 Belo Horizonte, Minas Gerais, Brasilia) on brasilialainen jalkapalloilija, pelipaikaltaan hyökkäävä keskikenttäpelaaja. Hän edustaa Australian A-Leaguen Melbourne Heartia.


title: Fred (jalkapalloilija, 1979)

text: Fred aloitti uransa Brasilian alemmilla sarjatasoilla ja edusti muun muassa América Mineiroa ja Guarania. Vuonna 2006 hän siirtyi australialaiseen Melbourne Victoryyn, jossa hän oli tärkeässä osassa joukkueen voittaessa A-Leaguen mestaruuden. Adelaide Unitedia vastaan pelatussa loppuottelussa, jonka Melbourne voitti lopulta maalein 6–0, hän syötti neljä Archie Thompsonin viidestä maalista.


title: Fred (jalkapalloilija, 1979)

text: Mestaruuskausi jäi Fredin ainoaksi Melbournessa, sillä kaudeksi 2007 hän siirtyi Yhdysvaltain Major League Soccerin D.C. Unitediin. Esikoiskaudellaan Washingtonissa hän teki seitsemän maalia ja antoi kahdeksan maaliin johtanutta syöttöä, mitkä auttoivat joukkueen MLS Supporters’ Shieldin voittoon. Vuoden 2008 Lamar Hunt U.S. Open Cupissa D.C. United ylsi Charleston Batteryn ohella loppuotteluun, jossa Fred teki joukkueensa 2–1-voittomaalin. Marras–joulukuussa 2008 hän teki lyhyen paluun Australiaan, minkä aikana hän pelasi lainasopimuksella A-Leaguen Wellington Phoenixissä.


title: Fred (jalkapalloilija, 1979)

text: Tammikuussa 2010 Fred siirtyi MLS:n tulokasjoukkue Philadelphia Unioniin. Hän kuului Philadelphian runkopelaajiin joukkueen esikoiskaudella 2010 ja pelasi 25 ottelua, joissa hän teki neljä maalia. Fredin sopimus Philadelphian ja MLS:n kanssa päättyi kauteen 2010. New England Revolution varasi hänen MLS-oikeutensa joulukuussa 2010 järjestetyssä MLS Re-Entry Draft -varaustilaisuudessa, mutta hän palasi lopulta entiseen seuraansa D.C. Unitediin, joka hankki hänen oikeutensa New Englandilta vaihdossa varausoikeuteen vuoden 2012 MLS SuperDraft -varaustilaisuudessa. Tällä välin seuraan oli liittynyt myös Fredin pikkuveli Junior Carreiro.


title: Fred (jalkapalloilija, 1979)

text: Fredin toinen etappi Washingtonissa kesti vain puoli kautta. Heinäkuussa 2011 seura päästi hänet vapaalla siirrolla australialaiseen Melbourne Heartiin, joka on hänen kaudella 2006–2007 edustamansa Melbourne Victoryn paikallisvastustaja.


title: Ginnungagap

text: Ginnungagap ("ammottava kuilu") on skandinaavisessa mytologiassa maailman alussa ollut tyhjyys, joka erotti Niflheimin ja Muspelheimin toisistaan. Kylmyyden maailmasta Niflheimistä valui vettä Ginnungagapiin ja jäätyi siellä. Tulen maailman Muspelheimin kuumat höyryt sulattivat osan jäästä, ja sulassa vedessä syntyi elämä ja ensimmäinen elollinen olento, jääjättiläinen Ymir.


title: Jalkapallo kesäolympialaisissa 1964

text: Tokion olympialaisten jalkapalloturnaukseen selviytyi karsintojen kautta 15 joukkuetta, isäntämaa Japani ja edellisten olympiakisojen voittaja Jugoslavia pääsivät kisoihin automaattisesti. Kisoihin selviytyneistä joukkueista Italia hylättiin ja Pohjois-Korea vetäytyi turnauksesta, jolloin turnaus pelattiin 14 joukkueen kesken. Italian osallistuminen evättiin, sillä maata syytettiin ammattilaisjalkapalloilijoiden käytöstä karsinnoissa. Italian paikkaa tarjottiin Puolalle, joka kieltäytyi osallistumasta turnaukseen. Pohjois-Korea vetäytyi olympialaisista johtuen KOK:n ja GANEFO-liikkeen erimielisyyksistä.


title: Jalkapallo kesäolympialaisissa 1964

text: Turnauksen alkua varjosti Etelä-Amerikan karsintojen ottelussa Perun ja Argentiinan välillä tapahtunut tragedia. Limassa pelatussa ottelussa tapahtuneessa mellakassa menehtyi 328 ihmistä. Onnettomuus on jalkapallohistorian suurin.


title: Jalkapallo kesäolympialaisissa 1964

text: Olympiakultaa voitti Unkari Ferenc Benen johdolla. Kisojen maalikuninkuuden voittanut Bene teki suurimman osan Unkarin maaleista turnauksessa.


title: Jalkapallo kesäolympialaisissa 1964

text: Olympiaturnaukseen oli jaettu Euroopan maille 5 paikkaa, Aasian maille 3, Afrikan maille 2 ja Etelä-Amerikan maille 2 ja Pohjois ja Keski-Amerikan maille 1 paikka. Kisoihin ilman karsintoja selviytyneitä Jugoslaviaa ja Japania ei laskettu mukaan maanosakiintiöön.